Bible in one year - Aymara Bible 1997 - August 19\n1. [1-2] Ucjjarusti Job chachajj wasitata arsusi: “¡Walïspawa nayan nayra pachanacaru cuttjjañajjajja, cunapachatejj Diosajj nayarojj arjjatquitäna uca pachanacaru cuttjjañajjajja!\n3. Cunapachatejj jupajj khanapampi khant'ayanquitäna, nayan jan ch'amacana sarnakascañajjataqui;\n4. cunapachatejj nayajj chacha wact'anccäyäta, Diosasti utajj-jja uñjaraquïna;\n5. cunapachatejj take ch'amani Diosajj nayan jac'ajjanccäna, wawanacajjas nayampi chicäsipcaraquïna;\n6. lechesa umjama oraken jalascaraquïna, aceitesa karkata mistuscaraquïna;\n7. cunapachatejj nayajj marcan tantachasïwipan kont'ascäyäta.\n8. Waynanacasa nayar uñjasajj maysaruw jittapjjäna, chuymaninacasa nayar uñtasajja sayt'apjjaraquïnwa.\n9. Ucapachan wali jach'a jilïri jakenacasa amuct'apjjänwa, ucatsti amuct'añataquiw señalt'apjjaraquïnjja.\n10. Marca apnakerinacasti jisc'atacwa parlapjjänjja; lajjranacapas pachpa lacanacaparuw lip'cattaraquïnjja.\n11. “Jakesti nayar uñjasajja, nayar ist'asasa, suma arunacampiw aruntt'apjjetänjja, nayjjatsti wali sumwa parlapjjaraquïnjja.\n12. Nayasti ucapachajj wajcharusa, pobrerusa yanapt'araquïyätwa, cawquïrinacarutejj jakejj jan yanapcäna ucanacaru.\n13. Qhititejj aynacht'atäcän ucasti nayarojj yuspagaritänwa; yanapatajjasti ijma warminacarojj cusisiyänwa.\n14. Cheka cancañampi jan lunthatasiñampisti nayan pachpa jacañajjänwa; ucanacasti nayataquejj mä isjamänwa.\n15. ¡Juyqhutaquisti nayaw nayräyätjja, cojotaquisa nayaw cayüscaraquïyätjja,\n16. pist'ata sarnakerinacan awquipäyätwa, yakha marcat jutirinacan arjjatiripäyätwa!\n17. Khoru jakenacarojj nayajj ajanu ch'aqhapwa t'unantirïyätjja, pachpa lacanacapatwa cuntejj aparapcatayna ucsa apararaquirïyätjja.\n18. Nayasti uca urunacajj saraquïyätwa: ‘Walja maranacaw jacäjja, wali chuymaniwa pachpa utajjan jiwjjaraquëjja’ sasa.\n19. Jaliri uma thiyanquir kokjamätwa, cawquïrirutejj aruma sullanacajj sullantqui uqhama.\n20. Nayan c'ajquiri cancañajjasti nayampi chicaw machakquipstaraquini, janiw ch'amajjas tucuscaraquiti.\n21. “Takeniw nayaru ist'apjjetänjja, amuquiw ewjja arunacajjsa ist'apjjänjja.\n22. Nayan parlatajjatsti janiw qhitisa arsuncänti. Arunacajjasti mayata mayatwa jupanacjjaru puriraquïnjja,\n23. jupanacasti uca arunacajj-jja walwa suyt'apjjaraquïnjja, cunjämtejj wali lupi urunacan jallojj suyt'atäquejj uqhama.\n24. Cunapachatejj nayajj lart'asïyäta ucqhasti, janiw jupanacajj iyawsañjja munapcänti, janiraquiw cusisita ajanojjsa uñjañatjja karjasipcänti.\n25. Nayasti jupanacarojj ch'amampiw apnakäyätjja, cunatejj jupanacan lurañanacapäcän ucanacsa nayaw amtaraquïyätjja, cunjämtejj mä reyejj jakenacapataqui amtquejj uqhama; llaquisiñ horasanacapansti nayaw chuymacharaquïyätjja.\n1. “Ucampis jichhajj nayat sullca waynanacas, larusipjjetuwa nayasti uca waynanacan awquinacaparojj janiw ovejanacajja uñjiri anunacampi chicas uñjquirïscäyätti.\n2. ¿Cunataquis nayajj ch'amapjja munirïscäyätjja? Jupanacajj jan ch'amani jakenacäpjjänwa.\n3. Jupanacasti mank'atjamajja uqhamaraqui pist'atäjjasinsa, arumanacajj ch'usa wasaranjja waña saphinacacwa t'urusipcänjja;\n4. c'allc'u alinacan laphinacapacwa mank'apjjänjja, retama saphinacamppach mank'apjjänjja.\n5. Take jakenacansa jupanacajj uñisitaw sarnakapjjänjja; lunthatanacarjama arnakt'asisa arcnakatäpjjaraquïnwa;\n6. karka p'iyanacanwa utjapjjänjja, jach'a karka mankhanacana;\n7. koranac taypinwa wararipjjaraquïnjja, alinac taypiruw tantacht'asipjjaraquïnjja.\n8. Jan cunatac sirviri jakenaca, jan awquini, jan taycani jakenaca, janiraquiw aca marcan jacapjjañapas waquisquiti.\n9. “Ucampisa jichhajj jupanacaw nayatjja sawcasipjje, nayjjatsti cunaymanwa sawcasisa larusipjjaraqui.\n10. Nayatsti ajjtasisaw jithektjjapjjetu, ajanutsa thuscatawayapjjaraquituwa.\n11. Nayasti jan armani, jisc'achataw uñjasta, uqham uñjasasti janiw yäkcjjapjjaraquituti.\n12. Jac'ajjaruw tantacht'asipjje, liwisiyapjjetuwa, nuwantapjjaraquituwa, jiwayañwa munapjjaraquitu.\n13. Thaquejjsa nayar t'unjañataquiw jist'antapjje, janiw qhitis jupanacarojj jarct'caraquiti.\n14. Mä perka p'iyjatanjamwa nayjjarojj chhucjjatanipjjetu, jach'ata warart'asisaraquiw nayarojj liwjjattapjjetu.\n15. Nayjjarusti ajjsarañaw liwjjattitu, nayan jake cancañajjasti mä thayjamaquiw sarawayjje, kamir cancañajjasa, kenayjamaquiw chhaktawayjje.\n16. “Janiw nayajj jacañ muncjjti; llaquisiñaquiw nayarojj catuntjjetu.\n17. Usuñas ch'aqhacamaw puritu; arumanacasa jan inact'asaw t'akhesiyaraquitu.\n18. Diosasti nayarojj cuncatwa catuntitu, ch'amampiw isjja thalsuraqui.\n19. Ñek'eruw liwintitu, nayajj lak'äquiristsa jan ucajj khelläquiristsa uqhama.\n20. “Nayajj, Dios Tata, jumatjja yanapwa maysma, ucampis janiw jumajj ist'quistati, art'asinsmawa, ucampisa janiw ist'quistati.\n21. Nayataquisti wali khoruw tucjjtajja, jan qhuyapt'ayasisaw arcnakaraquistajja.\n22. Thayampiw apayistajja, jach'a thayampiw k'ala thalsuyaraquistajja.\n23. Yatiractwa jumajj nayarojj jiwañaru apañ munatama, cawqharutejj take jakejj puriñapäqui ucaru.\n24. ¿Janit nayasti pobreru yanapt'ctsti? ¿Janiraquiti aynacht'ata jakerus khespiyctjja?\n25. ¿Janiti qhititejj t'akhesqui ucatsti jachctsti? ¿Janiti pist'ayasiri jaketsa qhuyapt'ayasctjja?\n26. Nayajj cusisiñwa suyt'ascäyätjja, ucampisa t'akhesiñaquiw jutjje; khanan puriniñapwa suyascäyätjja, ucampisa ch'amacaquiw purinjje.\n27. Chuymajjajj walpunwa usutu; jan samart'asaraquiw putuquitu, llaquisiñ urunacaquiw nayarojj suyt'itu.\n28. Sarnakäwejjasti llaquisiñaquiwa, janiw intin khanapsa uñjctti. Takenin nayrakatapanwa yanapa mayiracta.\n29. Kamakenacan jilapäquiristsa uqhamätwa, avestruz sat jach'a jamach'in masipäquiristsa uqhamätwa.\n30. Janchejjas ch'iyäraw naqhantawayjje, cuerpojjasti ninjamaw naqhascaraqui.\n31. Arpanacana, pinquillonacana phust'asitapasti, nayataquejj jachañaru, t'akhesiñaruquiw tucuwayjje.\n7. acapach diosanacar yupaychirinacajj ajjsarthapipjjewa, yakha diosanacat jach'achasirinacas aynacht'apjjewa. Takpach diosanacaw nayrakatapan konkort'asipjje.\n8. Tatay, Sión marcampi, Judá orakenquir marcanacampejj arsutanacamat walpun cusisipjje.\n9. Tatay, jumaw take orakpachan jilïrïtajja, takpach diosanacat sipan juc'amp jilanctawa.\n10. Tatitojj ñankhar uñisir jakenacarojj munasiwa, asqui arquirinacapan jacañaparojj imiwa, ñankha lurir jakenacan amparapat khespiyaraqui.\n11. Khanajj asqui jaketaquejj c'ajtiwa, cusisiñasti chekap chuyman jakenacataquejj khantaraquiwa.\n12. ¡Asqui jakenaca, Tatitump cusisipjjam, kollan sutip jach'añchapjjam!\n15. Munat wawajjay, jumatejj yatiñ cancaña jicjjatäta ucajja, nayajj wali cusisitäyäwa;\n16. jumatejj chekpuni parläta ucajja, nayajj walipuniw cusisëjja.\n1. Naya Pablojj Diosan munañaparjam jawsatätwa Jesucriston apostolupäñajjataque. Aca cartjja Sóstenes jilatampi chicaw\n2. kellkanipjjsma Diosan iglesiapanquir Corinto jilatanacaru. Jumanacasti Diosanquirïpjjaractawa Jesucristompi mayaquïpjjatam laycu. Diosaraquiw jumanacarojj jawsapjjtam Diosar catuyata k'oma jacañan sarnakapjjañamataqui, qhitinacatejj take chekansa Tatit Jesucriston sutipar mayisisa sarnakapqui ucanacampi chica sarnakapjjañamataqui. Uca Jesucristosti take jupanacana, uqhamarac jiwasanacan Tatitusawa.\n3. Jumanacansti utjapunpan suman sarnakasiña, uqhamarac Dios Awquisana, Jesucristompin bendicionapasa.\n4. Jumanacatjja Diosarojj yuspagarapuntwa, cuna bendicionanactejj Diosajj churapctam Jesucristo toke ucanacatsa.\n5. Jesucristo toke, Diosajj ajayu token kamirïña churapjjtam, parlañansa yatiñ cancañansa.\n6. Take cunatejj Cristot parlasqui ucajj jumanacanjja khanpachwa uñsti.\n7. Uqhamatsti janiraquiw cuntejj Diosajj churqui uca bendicionanacatjja cunas pist'apctamti, ucchañcamasti jumanacajj Tatitojj jutcani uca urwa suyt'asipcaracta.\n8. Juparaquiw jumanacarojj suma uñjapjjätam khepa urucama, uqhamat jan qhitis jumanacar juchañchañapataqui Jesucristojj jutcan uca urunjja.\n9. Diosajj arsutanacaparojj phokhapuniwa. Juparaquiw Jesucristo Tatitusampi chekäpjjañamataqui jawsapjjtamjja.\n10. Jilatanaca, Jesucristo Tatitusan sutipjjaruw achict'apjjsma, maya amtañaniquïpjjam, jan jumanac taypin yakhachasiñajj utjcpanti. Jan ucasti, mä wawac sarnakasipjjam; mä sapa amtañani, mä chuymaniquiraqui.\n11. Jilatanaca, Cloen familiap tokew yatipjjta jumanac taypin yakhachasiñanac utjatapa, ucat acanac sapjjsma.\n12. Sapa mayniw jumanac taypinjja may maya parlapjje. Mayninacajj sapjjewa: “Nayajj Pablonctwa” sasa; mayninacasti sapjjaraquiwa: “Nayajj Apolosanctwa”; mayninacasti “Nayajj Pedronctwa”; mayninacasti: “Nayajj Cristonctwa” sasaraquiw sapjje.\n13. Jilatanaca, ¿Cristosti uqham jisc'a jisc'a jalanokatati? Jan ucajj ¿Pabloch jumanac laycojj ch'accatatäna? ¿Pablon sutiparuch bautisasipjjtajja?\n14. Nayajj Diosaruw yuspagarta, jumanacatsti janiw qhitirus bautiscti, jan ucasti Crispompiru Gayompiruquiw bautistjja,\n15. uqhamat jan qhitis sascañapataqui: “Nayajj Pablon sutipar bautisatätwa” sasa.\n16. Jïsa, Estéfanas satan familiaparojj bautisaractwa, ucampis janiw amtascti ucat juc'ampi bautisatajj-jja.\n17. Tatitojj janiw bautisir qhitanquituti jan ucasti khespiyasiñ arunaca parlañataquiw qhitanitu. Uca parläwsti janiw jakenacan yatiñ cancañapampi khanañchañajjataquiti, uqhamat Criston crusan jiwatapajj jan ina ch'usar tucjjañapataqui.\n18. Chhakañar sarir jakenacataquejj Criston crusan jiwatapat parlañajja, mä lokhe cancañäcaspas uqhamawa. Ucampis jiwas khespiyat jakenacataquisti, Diosan ch'amapawa Criston crusan jiwatapat parlañajja.\n19. Kellkatanacansti saraquiwa: “Wali yatiñan jakenacan yatitanacapjja t'unjäwa, Maysaruraquiw amuyt'ir jakenacan amuyunacapsa apanucöjja” sasa.\n20. Jichhasti, ¿cunataquirac wali yatiñan jakesti?, ¿cunataquirac yatichiri jakesti? ¿cawquincaraqui acapach yatiñanacjjata ch'ajjwiri jakesa? Diosajj acapach yatiñanacjja mä lokhe cancañaruw tucuyi.\n21. Diosajj yatiw cuna luratapsa. Amtäwipansti janiraquiw acapacharojj jakenacan yatïwinacap toke khespiyañ munquiti, jan ucasti Diosajj arunacap tokew jakerojj khespiyañ muni, take qhitinacatï juparu catuyasqui ucanacaru. Uca parläwisti mayninacataquejj lokhe cancañar uñtatäcaspasa uqhamawa, uca tokwa Diosajj jakerojj khespiyañ munaraqui.\n22. Judío jakenacajj milagronacwa uñjañ munapjje, griego jakenacasti yatiñ cancañanacracwa wal thakapjjaraqui.\n23. Ucampis jiwasanacajj Cristojj ch'accatatäcän ucjjatwa parlapjjtanjja. Uca arunacasti judionacataquejj p'enkawa, jan judionacataquisti lokhe cancañaraquiwa.\n24. Ucampis qhitinacarutejj Diosajj jawsqui, judiöpasa, jan judiöpasa ucanacataquejj Cristojj Diosan yatiñ cancañapawa, ch'amaparaquiwa.\n25. Jakenacataqui Diosan amtatapajj mä lokhe cancañjamäqui ucajja, jakenacan yatiñ cancañapat sipansa wali jach'awa; uqhamarac Diosajj jan ch'amanjamäcchi ucasa, wali ch'amaniwa jakenacan ch'amapat sipansa.\n26. Jilatanaca, sum amuyasipjjam Diosajj jawsapctam ucjja. Jumanacatjja janiw walja yatiñan jakenacajj utjquiti, janiraquiw waljanïquis munañan jakenacasa, ni jach'a familianacat jutirinacasa.\n27. Ucampis Diosajj jakenacan pisi amuyunit uñt'at jakenacaruw ajllisi jach'a amuyuninacar p'enkachañataqui. Uqhamaraquiw Diosajj ajllisi jakenacan pisi ch'amanit uñt'atanacaru, uqhamat jila ch'amaninacar p'enkachañataqui.\n28. Diosajj ajllisiw jan yäkatäquis ucanacaru, uqhamarac jisc'achatäquis ucanaca, qhitinacatejj jach'achatäqui ucanacar p'enkachañataqui.\n29. Uqhamata jan qhitis Diosan nayrakatapan jach'a jach'a tucuñapataqui.\n30. Jumanacarusti Dios quipcaw Jesucristompi mayaruqui tucuyapjjtam uqhamaraquiw Diosajj jiwasan yatiñ cancañasjja Jesucristompi utjayi. Uca Jesucristo tokeracwa khespiyistu, jupar catuyata tucuyaraquistu.\n31. Ucatpï Diosan arupajj sejja: “Qhititejj jach'achasiñ munqui ucajja, Tatitut jach'a tucpan” sasajja.


Global Voices Aymarata » Nepal markanx alinakamp uywanakampix pacha mayjt’äw uñanchayapxi · Global Voices Aymarata » Print\nNepal markanx alinakamp uywanakampix pacha mayjt’äw uñanchayapxi\nJaqukipäw uñt'ayata/apkatata 21 Chinuqa phaxsi 2016 22:43 GMT 1\t · Qillqiri Sanjib Chaudhary (es) ukan jaqukipiri\tSara Benítez Montoya, Victor Paco Montevilla\nCategoria-naka: Asia del Sur, Nepal, Citizen Media, Medio Ambiente, Science\nRododendros y los Himalayas. Imagen por Andrew Miller. Santuario de los Annapurna, Nepal. CC BY-NC\n195 markanakaw  21ni jach’a Conferencia de las Partes (COP) qhip qhipa amtäwir puritapat uraqpachaw wali chuyma ch’allxtata. Markanakax janiw jan wali jiq’inakax anchaxanit sasaw sapxarakina, aka amtäwix jan junt’ux pä grados centígrado-nakat juk’ampiñpakiti preindustriales-tuqitxa, kunatix juk’ampinixa amuykipirinakaxa wali jan walt’äwinakaw utjasp sapxarakiwa.\nJan sum suma qamañankir markanak  ukhamarak Nepal markarus yanapt’añankiw amtäwixa, kunjamatix Nepal markax wali uraq junt’utäwir yanapt’iwayi, ukampirus jichhax aka markanakax pacha mayjt’äwinakampiw taripayatapxi.\nMustang, Himalaya-tuqin wali uñt’at manzana-nakapatxa, qhipa suxta maranakax Lete ukhamarak Kunzo yapunakanx janiw manzana alx uñjkapxiti . Yatirinakax pacha mayjt’äwiw sapxarakiwa.\nManzana yapunakax pacha mayjt’äw laykuw jan utjxiti.\nNayra taypi sata phaxsinxa, Nepal markana, aynach pampan jakir siwiq’aranakax Myagdi qulluwjanakanw uñjatapjanxa  Myagdi qulluwjanakanw uñjatapjanxa. Ornitólogo-nakaxa, aka jamach’inakax aka qulluwjanakar sarapxarakispanw pampanak wali junt’utatapata, juya pacha thaqasa sapxarakiwa.\nTarai jamach’i, nayrir uñjat Kaski-tuqi qhuch’ina.\nUkhamarakiwa, jamach’inak uñjirinakax avetoro amarilla ( Ixobrychus sinensis) jamach’irux 900 metros alay patan nayrïripiniw uñjapxana. Aka mä chaqat yaqha chaqar sarnaqir jamach’ix 250 metros alay patanakpiniw pampanakan uñjañaxa.\nUkhamasa, mä kuypa p’iqin qillwa lamar qutawj alayawjar jakirix jichhanakakiw Kaski-tuqi Phewa jacha uma qutan uñjataraki.\nRododendros alix ukhamarakiw 2015 maran nayrt’tat panqarxi, kunatix panqarxiw chinuqa taypi phaxsina kunapachati anata taypi phaxsinw panqarakiri, Gorkhapatra  yatiyir tamax yatiyaraki.\nNepal panqaras mayt’aw uñanchayiwa, kunatix anat phaxsiw alsuski , nayra maranakax achuqamp qasiwi phaxsinakaw alsurakirina.\nHimalayas-tuqin panqaräwix walja maranakaw primavera qallta uñanchayana, jichhasti ancha jank’akirakiw panqaraski.\nJan arsuskas Himalayas-tuqin rododendros ancha nayra panqaräwix  pacha mayjt’äwimpiw chinthapita.\nFondo Mundial para la Naturaleza (WWF) Apolo Apolo pica-nakamp pilpintunakamp  Himalayas patxanakarux amuyataw pacha mayjt’äwimpi, ukax wal yatintanakar mulljayaraki.\nPica-nakax pacha mayjt’äw uñanchayi, yatipxatati? Ukhamas wali jiwakipxiwa.\nLangtang-tuqin Nepal markanxa, Apolo pilpintunakax  apolo pilpintunakax, mä 3000 metros lamar qutat sipanx patxaruw jakapjanxa, jichhax 500 metros juk’amp patxaruw jakjapxaraki, ukatxa, pica-nakax 100 metros juk’amp patxarutakiw jakjapxi\nUkhamarakiw yatxatäwix Pieris pilpintunak sarnaqäwinakap uñanchayarakiwa, kunatix 1800 metro-nakat 2200 metro-ru, ukhamaw yatisjarak kunjamas jakawipax mayjt’araki.\nAka uñjkay pacha mayjt’äwix canario-nakjamas mä k’illim minankasp ukhamawa, ukampirus Nepal marka apnaqirinakaxa, India marka jark’aw laykux  ch’umit t’ula apsun ukat jaqinakar churaraki, uk uñjasax ambientalista-nakax wali phiñasipxaraki.\nUraqpachat jilir irpirinakax París-tuqinrakw pacha mayjt’äwit tantachasipxaraki. Uka pachparakiwa, Nepal apnaqinakax t’ula jaqinakar energía alternativ-jamaw churaraki.\nURL to article: https://aym.globalvoices.org/2016/01/7837\n 195 markanakaw: http://newsroom.unfccc.int/es\n Jan sum suma qamañankir markanak: https://es.wikipedia.org/wiki/Pa%C3%ADses_menos_desarrollados\n yapunakanx janiw manzana alx uñjkapxiti: http://www.myrepublica.com/society/story/31408/apple%ADorchards%ADvanish%ADin%ADmustang%ADvillages%ADdue%ADto%ADclimate%ADchange.html\n Myagdi qulluwjanakanw uñjatapjanxa: http://www.pahilopost.com/content/-8985.html\n anat phaxsiw alsuski: http://www.nepalmountainnews.com/cms/2015/03/17/81740/\n Himalayas-tuqin rododendros ancha nayra panqaräwix: http://www.thehindu.com/sci%ADtech/energy%ADand%ADenvironment/climate%ADchange%ADaltering%ADrhododendron%ADbloom%ADtime%ADreport/article6166035.ece\n Apolo pica-nakamp pilpintunakamp: http://news.xinhuanet.com/english/2009%AD04/09/content_11156093.htm\n Apolo pilpintunakax: https://es.wikipedia.org/wiki/Parnassius_apollo\n India marka jark’aw laykux: https://es.globalvoices.org/2015/10/06/una-nacion-estragada-por-terremotos-ahora-se-enfrenta-a-un-bloqueo-indio-bienvenidos-a-nepal/


Raamatun jakeet aiheesta: Lucifer -> Angels and Demons\nCunjämatï jupanacajj jan iyawsapquejja, ucatwa acapach diosajj jupanacan amuyt'anacapjja ch'amact'ayi jan Criston khanquir arunacapa uñjapjjañapataqui, Diosajj cunäquitejj uc uñacht'ayasa.\nUqhamat profetanacan arupajj juc'amp thurt'at uñjasi. Jumanacasti uca profetanacan arunacapar ist'asinjja walicwa lurasipctajja, uca arunacasti mä lamparjamaw ch'amacanacanjja khani, urojj khanjtaniñapcama, willjta warawarasti mistuniñapcama jakenacan chuymanacapar khant'añataqui.\n Jarc'akasipjjam take armanactejj Diosajj churapctam ucanacampi, Supayan c'ari arunacaparu atipjañataqui. Janiw jakenac toketi nuwasctan, jan ucasti alajjpachanacanquiri ñankha ajayunac tokewa, qhitinacatejj aca ch'amac oraken munañampi apnakapqui ucanac contraw nuwastanjja.\n Uqhamaraqui cawquïr angelanacatejj jan sum imapcäna lurañanacapjja, jan ucasti utjäwinacapjja jaytanucupjjän ucanacarojj Diosajj preso catjjäsisqui jach'a taripäwi urutaqui, ch'amacanacan jan tucusquir wiñay cadenanacamp ñach'antata. Uqhamaraqui Sodomampi Gomorrampi uca jac'a marcanacampejja, uca angelanacjamaraquiw wachoka jucha lurañar catuyasipjjäna. Ucatsti cunayman jan amuyt'cañ vicionacampi apayasisa, ucatsti taken amuyt'asiñapataqui uchatäpjjewa, wiñay akquir ninan t'akhesisa. Ucampis aca jakenacajj uqhamaraquiw samcanacan jacasajj janchinacapjj k'añuchasipjje, Tatitun munañanïtapsti apanucupjjewa, uqhamarac alajjpach ch'amanacarus jisc'achapjjaraqui. Miguel arcángel pachpa, Moisesan janchipat ch'ajjwcäna Supayamp nuwasisa ucapachajja, janiw cuna jisc'achañ arunacampis juchañchcänti, jan ucasti acac säna: “Tatituw jumarojj juchañchascätam” sasa.\nUqhamajj qhitinacatejj Supayan tamapancasipqui, uqhamarac: Judiöpjjtwa sas c'arisis sarnakasipqui ucanacarojj juman ucaruw qhitanëjja cayunacamar quillt'asipjjañapataqui, uqhamata yatipjjañapataqui nayajj jumar munatajj-jja.\nSallkjir Supayasti nina asufre kotaru jakontatänwa, cawqhanccäntï c'ari profetampi uca jach'a ajjsarcañ animalampejj ucaru. Ucanwa uruy aruma t'akhesipjjani wiñayan wiñayapataqui.\nSamarañ churir Diosajja janc'aquiw supayarojj ch'usaru tucuyani, jumanacampi uca supayaru takjjatayasa. Jesús Tatitusajj jumanacarojj bendispan.\n Walja jach'a alaquipa luratanacamampisti, juchanacampi, ch'ajjwañanacampiw phokhantasiractajja. Ucapachaw nayrakatajjat jakonucsma; Diosan kollupatsa jakonucuracsma, cawquïri angelatejj uñjcäyätam ucasti warawaranac taypitjja apsunjjaractamwa. Sumätam laycusti wali jach'a jach'aw tuctajja, c'ajquir cancañamasti, yatiñ cancañamjja t'unjaraquiwa, nayasti orakeruw liwinucuracsma, mä p'enka liwinucuracsma take reyinac nayrakatana.\n Jesusasti jupanacarojj sänwa: —Jïsa, nayajj uñjaractwa alajjpachata mä llijullijur uñtata Supayar jalaktanirjja. Nayaw jumanacarojj ch'amjj churapjjsma catarinacjjaru, uqhamarac alacrananacjjaru tacjjatapjjañamataqui, uqhamarac uñisirin take ch'amaparu atipt'apjjañamataqui, janiraquiw cunas camachapcätamti. Ucampis jan cusisipjjamti ñankha ajayunacan jumanacar jaysapjjatam laycojja, jan ucasti cusisipjjam sutinacamajj alajjpachan kellkatätapata —sasa.\n “¡Cunjämaraqui uca altot jalaktantasti khantati warawara! Juma, marcanacar atipjiristi, jichhajj pampar jakokatätawa. Chuymamansti amtaraquïyätawa: ‘Jichhajj alajjpachcamaw maqhatä; konuñajjsti Diosan warawaranacapjjaruraquiw usct'asï, qhaya jaya alayanwa kont'asiraquï, cawquïri kolluntejj diosanacajj tantachasipqui ucana. Kenayanacatsa juc'ampi altoruw maqhatä, jach'a Diosjamaraquiw tucü’ sasa. ¡Jichhajj jiwatanacajj utjquis uca mankhapachcamaw sarakäta, ch'amaca mic'aya mankharuraquiw purïta!


Usutanakax jilxattan ukax municipionakampin departamentonakampinx irnaqañ amtax utjañapawa sasaw tata Núñezax arsuwiyi\nYerko Núñez, Jilïr Irpirir Yanapir Kamana (Jamuqa: BTV)\nJuk’amp usutanak uñstan ukax, departamento irpirinakamp municipio irpirinakampix amtanak irnaqañatakix wakt’ayapxañapa, yamakis utan jist’antat jakañax uka amtanakarjamaw phuqhatäni sasaw jichhürux tata Yerko Núñezax arsuwiyi, jupax Jilïr Irpirir Yanapir Kamanarakiwa.\n“Taqi municipio irpirinakamp departamento irpirinakampiw irnaqañ amtanakanïpxañapa, ukhamat usutanakax jilxattan ukax uraqpachar saratatir usuninakax jilxattan ukax juk’aqtayatäspa, kamisti Beni departamenton lurasiwayki ukhama” sasaw tata Núñezax arsuwiyi.\nChukiyawunx Jilïr Irpirir yanapir p’iqichirinakaw tantachasisipki, Jeanine Áñez Jilïr Irpirix uka tantachäwinkaskiwa. Uka tantachäwinx kunjams jutir phaxsix utan jist’antat jakañax utjani, kunjams qullqichäwisax kutitatayatäni ukxat aruskipasipki.\nTata Núñezax janir uka tantachäwir mantkasaw yatiyirinakamp aruskipawiyi. Jupax kunjams usutanakax sint jilxattan ukax sapa departamenton sapa municipion sarnaqatäspa ukxatw arsuwiyi ukhamarakiw wakt’ayañ wakiski uka amtanakxatsa, ukhamatw marka irpirinakampix chikt’at irnaqatäspa sawiyiwa.\nMarkachirinakax janiw jutir phaxsix kamisti yatitäki ukham mistuñaw sasin sapxañapäkiti, ukatw municipionakanx jan ukham utjañapatak irnaqapxañapa sasaw sawiyaraki./RAR


Éxodo 26 QA97 - “Tatitumpi Jiquisiñ Carpsti tunca - Bible Search\nTatitumpi Jiquisiñ Carpa lurañjjata\n1“Tatitumpi Jiquisiñ Carpsti tunca cortinani luräta, uca cortinanacajja lino sat hilonaca c'anthitata luratäñapawa, suma azul telata, morado telata, uqhamarac wila telata, ucasti querubines sat angelanacampi suma bordatäñapawa. 2Sapa maya cortinasti aqham tupunïñapawa: largorojja tunca payan metro chicatani, anchorusti pä metroniraqui. 3Pheska cortinanacjja mayaqui ch'ucthapïta, uqhamarac chicat pheska cortinanacjja mayacwa ch'ucthapiraquïta. 4Cortinanacarusti ojalanacwa uchäta morado ch'anqhanacampi, nayrïr pheska cortinanaca thiyanacapata, uqhamarac khepa pheska cortinanacan thiyanacapatsa. 5Nayrïri pheska cortinanacaru, uqhamarac khepa pheska cortinanacarojj pheska tunca ojalanacwa luräta, uqhamata mayasa mayampi suma janthaptañapataqui. 6Ucjjarusti pheska tunca ganchonaca koritcamaqui luraraquim, ucampi cortinanacjja t'irthapiñataqui, uqhamata Tatitumpi Jiquisiñ Carpajj sayt'añapataqui.\n7“Ucjjarusti tunca mayan cortinanaca luraraquim cabrito t'awranacata Tatitumpi Jiquisiñ Carpa patjjaru uchañataqui. 8Sapa maya cortinasti aqham tupunïñapawa: largorojja quimsa metro chicatani, anchorusti pä metroniraqui. 9Ucatsti pheska cortinanacjja yakhacwa ch'ucthapïta, ucjjar sojjtäqui ucsti yakharaqui ch'ucthapiraquïta, ucampis sojjtïr cortinäqui ucsti Tatitumpi Jiquisiñ Carpa nayrakataruw doblt'anïta. 10Ucatsti pheska tunca ojalanaca nayrïr pheska cortinanaca ch'ucthapcta uca thiyanacaru luraraquïta, uqhamarac pheska tunca ojalanaca khepa sojjta cortinanaca ch'ucthapcta ucanacarusa. 11Ucjjarusti pheska tunca ganchonaca broncetcamaqui luraraquim, ucatsti t'irthapim cortinanacjja ojalanacatcamaqui, uqhamata uca carpajj mayaquïñapataqui. 12Mankhat jilt'qui uca cortinanacjja chicatpacha uca carpa khepäjjaruw warcoktayapjjäta. 13Uqhamata Tatitumpi Jiquisiñ Carpajj imantatäñapataqui, jilt'qui uca cortinanacajj largorojj purap thiyaru warcoktaniñapataqui, ucatsti paypach thiyataquejja pusi tunca pheskan centimetröñapawa.\n14“Uca carpa patjjataquisti luraraquïtawa ovej lip'ichinacata wilaru tiñita, ucjjaru patataquisti yakha suma lip'ichinacataraqui.\n15“Uqhamarac Tatitumpi Jiquisiñ Carpataquejj suma tablanaca acacia sat lawata luraraquïta, ucatsti chekacwa sayt'ayaraquïta. 16Sapa maya tablasti aqhamäñapawa: largorojja pusi metro chicatani, anchorusti sojjta tunca pheskan centimetroni. 17Sapa maya tablasti pä p'iyanïñapawa, uqhamata suma pasjasiñapataqui mayas mayampi jan onjjtquiri. Takpach tablanacwa uqham luräta Tatitumpi Jiquisiñ Carpataquejja. 18Uca carpa tablanac lurañ tucuyasinsti, aynach tokerojj pä tunca tablanacwa uchäta. 19Uca tablanac cayuru uchañataquisti kollketwa luräta pusi tunca planchanaca. Sapa maya tabla cayurusti pä planchanacwa uchäta, uqhamata tabla p'iyatanacajj suma pasjasiñapataqui.\n20“Uqhamarac amsta tokerusti pä tunca tablanacaracwa ucharaquïta. 21Ucampis pusi tunca kollket lurat planchanacatjja, sapa maya tabla cayurojja paya planchanacaracwa ucharaquïta. 22Uca quipcaraqui inti jalanta tokerusti carpa khepäjjarojja sojjta tablanacwa ucharaquïta. 23Uqhamarac pä tablanacwa luraraquïta khepäjja paya esquinanacataqui. 24Sapa maya tablanacajja suma juntthapitäñapawa aynachat amsta nayrïr anillcama. Uca quipca lurataraquïñapawa esquinanacataquejja paypach tablajja. 25Uqhamasti quimsakallko tablanacäniwa, tunca sojjtan kollket lurat planchanacapampi uqhama sapa maya tablataquejj pä planchanaca.\n26“Ucjjarusti pheska morok'o acacia sat lawata waquicharaquïta maysa thiya carpa tablanacataqui. 27Uqhamarac maysa thiya tablanacataquisti pheska morok'o lawanacaraqui, uca quipcarac inti jalanta khepäjj toketaquisti pheska morok'o lawanac waquicharaquïta. 28Ucampis chicachicanccani uca morok'o lawasti tablanaca chicachica taypwa pasañapa maysa thiyata kalltasa maysa thiyacama. 29Ucjjarusti tablanacarojj korimpiw patatjja lip'suyäta, uqhamarac argollanacsa koritaracwa luraraquïta uca cheka korimpi patat uchat morok'o lawanacarojj pasañapataqui. 30Uqhamasti uca Tatitumpi Jiquisiñ Carpjja cunjämtejj kollunjja uñacht'aycsma ucar uñtatwa luräta.\n31“Ucjjarusti luraraquïtawa mä velo azul telata, wila morado telata, wila telata, uqhamarac lino sat hilo c'anthitata. Ucatsti uca velorojja pä angelanacwa luräta suma bordata. 32Ucatsti acacia sat lawat lurat pusi postenacaru warct'am, korit lurat ganchonacampi caturayasa. Ucampis uca poste lawanacajj patata korimpi lip'suyatäñapawa, aynacharusti kollketa lurat planchampiraquiw uchäta sapa posteru mä planchampi. 33Uqhamasti uca veljja ganchonacampiw warct'äta, ucatsti uca velo khepäjjarojja uchätawa suma arust'äwiru mantatäqui uca arca. Ucampis uca velowa jumanacataquejj jaljtäni kollanäquis ucata, kollanansa kollanapäquis ucampitjja. 34Arcjja kollanansa kollanapa sat chekaruw uchäta tapampi khopjjatasina. 35Ucampis mesjja velota ankäjjaruw uchäta, kollana sat chekaru amsta tokeru; uqhamarac candelerjja ucat aynach tokeruraquiw ucharaquïta mesa uñcatasiru.\n36“Uqhamarac Tatitumpi Jiquisiñ Carpa puncu jist'antañataquisti mä cortina luraraquïta, ucasti c'anthita linota luratäñapawa azul telata, wila morado telata, uqhamarac wila telata, ucasti suma bordatäñaparaquiwa. 37Ucjjarusti cortinataquejj luraraquim pheska postenaca acacia sat lawata, ucatsti korimpiraquiw uca maderarojj patatjja lip'suyaraquïta, ucampis uca lawanac cayuru uchañataquisti broncetwa luraraquïta, uqhamarac sapa maya posteruraquiw korita lurat anchonacampi ucharaquïta.


Russia: Jaqiw Kuk’akïxi · Global Voices Aymarata\nJaqukipäw uñt'ayata/apkatata 20 Chinuqa phaxsi 2012 13:52 GMT\nAka blog ullart'apxañäni Español, македонски, Italiano, Français, English\nRusia-n taqpach jakäw suyt'äwipax aka uraqpachankiwa, kawkiriti ‘Belarus, Korea del Norte-r ukat Mongolia-mpirux qhipharuw jaytanuku, ukañkamax aka uraqpachan Rusia-n taqpach jan wawaninakapax 196-niwa. Jichhapachax Rusia-n niya 138 waranq jaqiw utji, ukat waljaniw lup'ipxi, kunati uka jakhüwiti niya 100 waranqar juk'aruchanixa, Rusia-x janiw nayrar mä jach'a markjam sartañ atkaniti.\n2011 lapak phaxsin War News Update Blog-ax RIA Novosti sutinchata «Russian Military Has ‘No One Left To Draft-at» mä qilqt'äw taqir uñicht'ayäna:\nRusia-n kwartilar sarir waynanakax janiw utxiti sasaw illap urux Rusia-n Estado Mayor p'iqt'irix arsüna.\nJaqi juk'aruchäwi, asxarayaña, ukat kwartilankirinakax janiw jaqirjam uñjatapkiti, ukat askpachapin jichhapachax Rusia Fuerzas Armadas-an kwartilar saririnakax jan sint utxiti.\nJilïr Nikolai Makarov-ax 11.7% waynakiw 18 – 27 marankam kwartilatakjamapxäna, ukampins 60%-tux janiw k'umarapkänti, ukat taykan kamachirjamax janiw katuqatapkänti.\nUndergraduate Research Journal for the Human Sciences Blog-ax mä Christopher Hoeppler of McMaster University-n juk'aptayäwipamp qalltäwipamp taqir uñicht'ayäna, kawkirinti kunaymantuqit aruskipasïna:\n1992 marat Rusia-nkir Federación-ax niya pusi tunk jiwat jiljatäw uñjäna […]. 1991 maran Unión Soviética-n jan walt'äwipax Rusia-ruw mayjt'ayäna. Ukampirus Rusia-x mä mayjt'äws uñjkasp ukjamaw amuyasi. Sapa jach'a markaw may may jan walt'äwinakat jaqi juk'aruchäw uñji, jisnawa, Africa-n chankru usun aqatatatapata; yaqhipanakax jaqin nayrar sartatapatrak juk'aptapxi.\nUnión Soviética-n jan walt'ïwitx Rusia-n jaqi juk'aptatax qhanänwa, kunatti mä uñanchjamawa. Partir kuministan jan walt'äwipatxa, jach'a suyux janiw walt'kaspati; ukampins Rusia-n pulitikjamakiw jan walinak uñstayäna. Chiqans Rusia-n jaq juk'aptañapatakix may may jan walt'äwinakaw yanapawayi. […]\nTukuyañtakiw 2011 lapak phaxsin Blog-ax mä qilqat uñicht'ayäna, «A Steady Loss of Talent Makes Russia's Demographic Collapse Worse»: jawillt'äw Moscú Yatiyäwinakat emigración-ar nayrar kuttayi :\nWalja uñnaqt'an tawaqunakaw Euopa-nkiri, América del Norte-nkir ukat Australia-nkir waynanakan muniripañtak atipt'asipxi. Anqäxan irnaqañtakix walja Rusia-nkir yatxatat waynanakaw atipt'asipxaraki.\nNawsru. com-ax yatt'äwayiwa, 1997 marat Rusia-x janiw ukjam uñjawaykiti. Qhipha tunka maranakan niya 1.25 waranq jaqiw sarxapxi.»Jach'a suyux ch'ikhi kankañap chhaqhayaski,» Newsru.com-ax Dmitry Orishkin pulitik aruskipt'iriruw jawilt'äna. “The most active, the cleverest and the most mobile are leaving.”\nYaqha jawillt'äwixWorld Crunch-at, jutäna:\nJaniw nayrirïkiti, Rusia-nkir wali yatxatatanakax yatiñanakapampipxiwa, ukat anqäx markar sarasipki. Mä qhawqha ch'ikhisirinakatakix qulqi jan walt'äwiw sarxapxañapatak kawsi. Yaqhipanakatakixa, ch'iqatuqin nayrar sartatapax mä jakäwikiwa.\n… Europa-n Rusia-nkir tukuyat yatiqirinakax lawuraturyu munapxi [Skolkovo]. «Mayaw utt'ayasiwayi: anqa markan 100% irnaqir waynaw irnaqañ jikjatapxi,» sasaw mä wali yatxatatax säna. «Mä yatxatir waynati yaqha markanakar mantañ jikjatanixa, juparux walikiw sarani.»\nChiqans wali sum yatxatatanakax jayaruw puripxi. 2011 taypi sat phaxsin mä yatxatäwiw jikjatasïna, kunatti 22% Rusia-nkiriw jach'a suy jaytjañtak wakicht'atapxäna. Wali sum yatxatatanakarux jach'a markanakan suma katuqäwipakiw jaljtayaspa. «Chiqpachans jan amtäwitak qulq utjatatäkiti, jan ukax suma jakañatawa,» sasaw maynïr yatxatatax sarakïna. «Aliq jaqix janiw kutt'ankiti, ukat kunats wali sum yatxatatanakax uka pach lurapxaspa.\nGlobal Economy Matters Blog-ax sänwa, kunatti mä qhawqha lurat ch'amt'ax Rusia-nkir jilïr irpirinakankänwa:\n2000 maran Rusia-x jan jikjatkayä uk jikjatäna, kunatti Rusia-nkirinakax kunaymantuqit amuykipapxi. Yurïw jakhüwix 2.7 yurïwinakaruw 1,000 wawat puriwayatayna. Jichhakamax jiwat jakthapïwix 15.3 jiljatäwit 6.6-ruw 1,000-t purïna. Usur warminak jakthapïwix 1.195 wawaruw sapa warmit purirakïna. Jan walt'äwix q'alaw amuyasïna, ukampins 2007 marakamax janiw kunas luraskänti, kunapachati Vladimir Putin-ax payïrimpitak pusïr yurïwimpitakiw $9,000 qulqi paylläw utjani sasaw yatiyäna. Putin jilatax taqikunat arxatirïnwa, 2007 marat wakichäwix nayrar apasiñapänwa. Nayrar sartat jach'a markanakan akax mayïr nayrar sartäwinakkiwa.\nYaqhipanakax jaqi juk'aruchäw jan utjañapatakiw ch'amapxi. Organizaciones Religiosas Internacionales ukanakax Rusia-n jaqi jan anch utxatapat amuyawapxi, ukat aka uraqpachan jan sulluñ utjañapatakiw jupanakar mayachthapisipxi, kunjamati 2011 lakan phaxsin United Families International-an uñicht'ayasïna :\n«Tayka Rusia-x» jaqi juk'aruchäw uñjaski. Aka qhipha pä tunka maran niya 80 waranq sullu wawaw sullsuwayata. Ukat ukjamakiskan ukax mä Rusia-nkir warmix niya paqalqun sullsuni.\nSullump 1.2 usur warmimp mayachthapitax 2.1 usurinakampiw munasi, sapa kutiw Rusia-x niya chikat jaqip chhaqhayi. «Sapa maraw mä waranq jaqit niya chikat jil chhaqhayasktana,» sasaw Cumbre Demográfica de Moscú-n jilïr p'iqt'irix säna.\nPopulation Research Institute-n lurat wiriyuw uñicht'äwir mayachthapitäna, kawkiriti sänwa, kunatti jilïr irpirinakan wakichäwinakapax jaqi juk'aruchäw suyt'ayañ muni, ukampins taqi ukanakax taqpachaw qullu:\nQhipharux sapa mayniw qhawqha wawaniñs tantiyt'i sasaw Phillip Longman, The Empty Cradle-n qilqiripax säna: Kunjams Sulluñanakax Aka Uraqpachan Nayrar Sartäwipar Asxarayi. Ukx jach'a suy irpirinakax janiw lurañ atipkaspati. Ukx jaqikiw luraspa.


1 Samuel 16 - Holy Bible [Aymara Bible 1997] - (1Sam 16)\nTatitusti Samuelorojj saraquïnwa: —¿Cunapachcamas uqham llaquitaqui sarnakäta uca Saúl reyi laycojja? Janiw nayajj muncjjti jupan Israel marcjjaru reyiquïscañapjja. Jichhajj sartasim, ucat uca wajjraru aceitempi phokhantam, ucatsti Isaí chachan utapar sarañamwa munta, Belén chekaru, nayasti mayni wawaparuw ajllista reyïñapataqui —sasa.\n—¿Cunjämsa jichhasti saräjja? ¡Saúl reyitejj saratajj yatinejja, jiwaychitanejjaya! —sasaw Samuelojj säna. Tatitusti saraquïnwa: —Mä kachu vaca kallu irpjjarusiwayam, ucatsti ‘Sacrificio loktiriw sarä’ sasa saraquim.\nUcatsti Isaí chacharojj uca sacrificio loktäwirojj jawsayaraquim, ucat nayaw sascäma cunatejj lurañamäqui ucjja. Qhitirutejj nayajj siscäma ucaru reyitac yakhacham —sasa.\nSamuelosti cuntejj Tatitojj siscatayna ucanacwa luraraquïna. Cunapachatejj Belenar purcän ucqhasti, marcatjja jilïri jakenacaw mistunipjjäna jupar catokañataqui, mä juc'a ajjsarapjjaraquïnwa, jisct'apjjaraquïnwa: —¿Sumancaña munasati juttajja? —sasa.\n—Jïsa, uqhamawa. Tatitur mä sacrificio loktiriw jutta. Jichhajj k'omachasipjjam ucatsti nayampi chica sacrificio loktir sarapjjaraquim —sasaw Samuelojj saraquïna. Ucat janc'aquiraquiw Samuelojj Isaí chachampiru, yokanacapampiru k'omachäna, ucat sacrificio loktiri sarañataquiw jupanacarojj jawsaraquïna.\nCunapachatejj jupanacajj purjjapjjän ucqhajj Samuelojj Eliab uñjasajj sänwa: “Acapunïpachaw cawquïri jaktejj Tatitojj reyïñapataqui ajllisqui ucajja” sasa.\nUca Isaí chachajj Abinadab ucaruw jawsayanïna, ucat Samueloruw uñstayaraquïna; ucampisa saraquïnwa: —Janiraquiquiw acäquiti Tatitun ajllitapajja —sasa.\nUcat Isaí chachajj Sama sat yokaparuw irpcataraquïna; ucampisa Samuelojj saraquïnwa: —Janiw acarus ajlliscaraquiquiti —sasa.\nIsaí chachajj pakallko yokanacapwa Samuelorojj uñstayäna, ucampisa Samuelojj yatiyjjänwa, Tatitojj uca pakallkonitjja jan maynirus ajllitapa.\nUcat Isaí jakerojj jisct'äna: —¿Janit juc'ampi yokanacamajj utjcjje? —sasa. —Sinti sullcäqui ucaw utjasqui, jupasti oveja awatiriwa —sasaw Isaí chachajj saraquïna. —Irptayanim. Jupan puriniñapcamajja janiw cunatejj lurañasäqui ucjja lurcañäniti —sasaw Samuelojj saraquïna.\nIsaí chachajj uca sullca yokaparu jawsiriwa qhitäna. Ucat uca sullquïristi suma wila ajanunïnwa, wali suma uñnakt'aniraqui. Ucat Tatitojj Samuelorojj saraquïna: “Acapï reyitaqui ajllitäñapäqui ucajja. Jichhajj sartasim, ucatsti juparojj reyïñapataqui yakhachjjam” sasa.\nUcat Samuelojj janc'aquiw aceiten wajjra aptasinjja, jilanacap nayrakatanwa uca waynarojj reyïñapataqui yakhachjjäna, jupasti David satänwa. Ucat ucsarusti Tatitun ajayupaw jupjjancäna. Ucatsti Samuelojj jupanacatjja sarjjänwa, Ramá sisqui uca chekaru.\nUcañcamasti Tatitun ajayupajj janiw Saúl reyimpïcjjänti, Tatitun qhitanita mä ñankha ajayuw juparojj t'akhesiyäna.\nUcatwa juparu sirvirinacajj sapjjäna: —Cunjämatejj jumajj uñjtajj, tata, Diosan qhitanita mä ñankha ajayuw jumarojj t'akhesiyasctam.\nUcampisa jumajj sirvirinacamaru saraquim, qhititejj arpa tocañ yatqui uca thakapjjañapataqui, uqhamat cunapachatejj jumaru uca ñankha ajayojj t'akhesiycätam ucqhajj, uca arpa toquirejj toct'añapataqui, uqhamat jumajj sumaqui jicjjatasïta.\n—Uqhamajj qhititejj suma toct'añ yatqui uca thakhapjjam, ucat irpanirapipjjeta —sasaw Saúl reyejj saraquïna.\nUcat jupanacat maynejj arsu: —Nayajj uñjtwa, Belenanquir Isaí chachan mayni yokapaw suma toct'añ yati; uqhamarus guerran nuwasiñataquejj jan ajjsaririwa. Cunapachatejj cunsa parli ucqhajj, wali suma amuyumpiw parli, uqhamarac wali suma uñnakt'ani waynawa. Tatitusti jupampiraquiwa —sasa.\nUcat Saúl reyejj mä qhitanacwa Isaí chachan ucar qhitäna, aqham sapjjañapataqui: “Ovejanaca awatirïqui uca David yokamaru nayan ucaru qhitanita” sasa.\nUcat Isaí chachajj David yokaparojj Saúl reyin ucaruw qhitanïna. Jupampi chicasti mä asno irpayaraquïna, t'ant'as qhumt'ata, mä lip'ichi wayaka vinompi, mä cabritompi cuna.\nUqhamaw Davidajj Saúl reyin nayrakataparu uñstäna, ucat jupar sirviraquïna. Saúl chachasti wali Davidarojj munasiraquïna, ucat jupan yanapiripatwa uchasiraquïna.\nSaúl reyejj mä ewjja Isaí chachan ucarojj ewjjaraquïna, Davidan kheparañapataqui achict'asisa, Davidan wali suma waynätap laycu.\nUqhamasti cunapachatejj uca Tatitun qhitanita ñankha ajayojj Saúl reyiru t'akhesiycän ucqhajj Davidajj arpa toct'arapirïna. Ucampiw Saúl reyejj cutjtasa waliquëjjaraquirïna uca ñankha ajayusti jupatjja jithektjjaraquirïnwa.


Éxodo 36 QA97 - Uqhamasti Bezaleel, Aholiab sat - Bible Search\n1Uqhamasti Bezaleel, Aholiab sat chachanacaru, uqhamarac take suma amuyt'an chachanacaruw Tatitojj take casta luraña yatiñanaca, amuyunaca churi, uqhamata Tatitumpi Jiquisiñ Kollana sat chekataqui cunanacatejj munasqui ucanaca lurapjjañapataqui, cunjämtejj Tatitojj siscäna uqhamarjama.”\nJakenacajj walja ofrendanac apanipjje\n2Moisesasti jawsänwa Bezaleel, Aholiab, uqhamarac take suma amuyumpi cunanacsa lurir chachanacaru; Tatitusti jupanacaruw churäna yatiña, jupanacajj chuymapatjamwa jutapjjäna uca lurañanacaru yanapirejja. 3Ucampis jupanacajj Moisesatjja catokapjjänwa cawquïr ofrendanactejj israelitanacajj apanipcäna ucanaca, cunanacatejj Tatitumpi Jiquisiñ Carpa lurañataquejja waquisqui ucanac kalltañataqui.\nUcampis israelitanacajj ofrendanacjja sapüruw apanipjjäna. 4Ucat qhitinacatejj uca kollana chekatac cunanacatejj munasqui ucanac lurapcäna ucanacasti lurañanacap apanucuniwayasinjja sarapjjänwa, 5Moisesaru aqham siri: “Jakenacasti sinti waljwa apanjjapjjaraqui cunanacatejj Tatitojj lurapjjam sisqui ucanaca lurañataquejja” sasa.\n6Ucatsti Moisesajj campamentonjja arnakayanïnwa: “Jan qhiti chachasa, warmisa juc'ampi ofrendanacjja apancjjapjjamti Tatitumpi Jiquisiñ Carpa lurañataquejj cunanacatejj munasqui ucanacjja” sasaw suyt'ayjjäna. Ucatsti jakenacajj janiw ofrendanacjja apancjjapjjänti. 7Ucampis apanipcäna uca ofrendanacasti waljapuniw jilt'araquïna cunanacatejj lurañajj waquisqui ucanacatjja.\nTatitumpi Jiquisiñ Carpa lurapjje\n8Qhitinacatejj mayninacat sipansa juc'ampi suma lurañanac yatipcäna ucanacajja Tatitumpi Jiquisiñ Carpwa lurapjjäna. Jupanacasti lurapjjänwa tunca cortinanaca lino sat hilota azul tela, wila morado tela, wila tela, ucatsti ucanacaruw bordapjjäna pä angelanaca. 9Takpach cortinanacan tupunacapasti aqhamänwa: largorojja tunca payan metro chicatani, anchorusti pä metroni. 10Ucat pheska cortinanacsti ch'ucthapïnwa, uqhamarac chicat pheska cortinsa. 11Ucatsti morado ch'anqhampiw ojalanac uchapjjäna nayrïr pheska cortinanac ch'ucthapqui uca thiyanacaru, uca quipcaraquiw ucharaquiquïna chicat pheska cortinanacarusa. 12Ucatjja nayrïr pheska ch'ucthapit cortinanacaru, uqhamarac khepa pheska ch'ucthapit cortinanacarusa uchapjjänwa pheska tunca ojalanaca, uqhamata sapa maya ojalanacajj purapa uñthapisitäñapataqui. 13Ucjjarusti pheska tunca ganchonacaraqui korita lurapjjäna cortinanaca mayat mayampi t'irthapiñataqui, uqhamatwa uca carpajj takpach mayaqui sayt'ayatäna.\n14Bezaleel chachasti tunca mayan cortinanacwa cabrito t'awrat luräna uca carpa patjjata imjjatañataqui. 15Sapa maya cortinanacasti largorojj tunca quimsan metro chicatanïnwa, anchorusti pä metroniraqui. Takpach cortinanacasti quipca tupuniquïnwa. 16Pheska cortinanacsti mayaruquiw ch'ucthapïna, uqhamarac ucjjaru sojjta cortinanacäqui ucsa. 17Ucjjarusti nayrïr pheska ch'ucthapit cortinanacajj janthaptqui uca thiyarusti pheska tunca ojal p'iyanacwa uchapjjäna, uqhamarac chicat sojjta cortinanaca ch'ucthapit tucuya thiyarusti pheska tunca ojala p'iyanacaraqui uchapjjaraquïna. 18Uqhamaraqui pheska tunca ganchonacaraqui bronceta lurapjjaraquïna t'irthapiñataqui, uqhamat uca carpajj mayaquïñapataqui.\n19Ucjjarusti uca carpa pataru utachjjatañataquisti Bezaleel chachajj luraraquïnwa ovej lip'ichinacata wilar teñita, ucat uca patjjaru utachjjatañataquisti tejones sat animalanacan lip'ichipataraqui lurapjjaraquïna. 20Ucjjarusti uca carpataquejj luraraquïnwa acacia sat lawatjja tablanaca, ucatsti chekacwa sayarayapjjäna. 21Sapa maya tablanacasti largorojja pusi metro chicatanïnwa, anchorusti sojjta tunca pheskan centimetroniraqui, 22sapa maya tablanacasti pä k'awancamaquïnwa, uqhamata mayat maya suma lip'thapiñapataqui. Uqhamsti takpach tablanacwa luräna. 23Luraraquïnwa pä tunca tablanaca aynach toketaqui, 24uca tablanac cayu aynachar uchañataquisti pusi tunca planchanacaracwa luraraquïna kollketa. Ucatjja sapa maya tabla aynach mankherusti pä broncet lurat planchanacaraqui uchapjjaraquïna paypach k'awanacapataqui. 25Uqhamaraqui amsta toketaquisti pä tunca tablanacaraqui luraraquïna, 26pusi tunca kollket lurat planchanaca, uqhamata sapa maya tablanacaru pä planchanaca uchañataqui. 27Ucjjarusti Tatitumpi Jiquisiñ Carpa khepäjja inti jalanta toketaquisti sojjta tablanacaraqui luraraquïna, 28uqhamarac khepäjja esquinanacataquisti luraraquïnwa pä tablanaca. 29Aca tablanacasti uqham puraquïnwa, ucatsti lip'thapitänwa aynachat amstacama nayrïri k'awacama. Uqhamwa luräna paypach tablanacjja paypacha esquinataqui. 30Uqhamasti quimsakallko tablanacwa luräna, uqhamarac tunca sojjtan kollket lurat planchanacampi, uqhamata sapa maya tabla aynacharu pä planchanac uchañataqui.\n31Ucjjarusti Bezaleel sat chachasti luraraquïnwa pheska jach'a ayjjata lawanaca acacia sat lawata, Tatitumpi Jiquisiñ Carpa maysäjjan tablanacaru ayjjatañataqui, 32ucat pheska ayjjata lawanacsti uca carpa qhursäjja tablanacaru ayjjatañataquiraqui, uqhamarac pheska lawanacsa khepäjja inti jalanta toketaquiraqui. 33Ucampis tablanaca chicachica taypi pasqui uca jach'a lawasti maya sapaquïnwa mä thiyat maysa thiyacama. 34Ucjjarusti tablanacarojj korimpiw patjjata lip'suyäna, uqhamarac koritwa argollanacjja luraraquïna, ucanjama jach'a lawajj pasañapataqui.\n35Ucjjarusti luraraquïnwa velo sat cortinanaca azul telata, wila morado telata, wila telata, lino sat suma c'anthita hilonacata, ucatsti uca velorojja pä angelanacaracwa suma bordantaraquïna. 36Ucatsti korit lurat ganchonacampiw acacia sat lawat lurat pusi postenacaru warccatapjjäna, uca postenacasti korimpi lip'suyatcamaquïnwa, aynach mankherusti kollket lurat pusi planchanacampiraquiw uchapjjaraquïna.\n37Uqhamarac Tatitumpi Jiquisiñ Carparu mantaniña puncutaquisti mä cortinaracwa luraraquïna azul telata, wila morado telata, wila telata, lino sat suma c'anthita hilota, ucarusti suma bordata uqhama. 38Ucatsti luraraquïnwa pheska postenacjja ganchonacapampi, uqhamarac pheska broncet lurat planchanacapampi, ucatsti korimpiw poste amstjja anillonacapamppacharu lip'suyäna.


Levítico 22 QA97 - Tatitusti Moisesaruw parläna; aqham - Bible Search\nTatitur loktatäquisa ucanac mank'añjjata\n2“Aaronampiru wawanacapampirusti aqham saraquim: Jupanacajj wali amuyasipjjañapawa cuna yänactejj israelitanacajj nayaru loktapquitu ucanacatjja, uqhamat jupanacajj jan nayan kollan sutejja ñankhachasipcañapataqui. Nayätwa Tatitojja.\n3“Jupanacarusti saraquim, jichhasa acat kheparusa cawquïritejj Aaronan wawanacapata jan k'omäcasina cuntejj israelitanacajj nayataqui yakhachapjje ucanaca nayaru loktitani ucasti, nayan nayrakatajjatjja jiwayatäniwa. Nayätwa Tatitojja.\n4“Aaronan wawanacapata, cawquïritejj lepra usunïni jan ucajj jathapsa aywiyasini, ucasti janiw kollana yänacatjja mank'caniti jupan suma c'umarachasiñapcama, uqhamarac suma k'omachasiñapcama. Qhititejj mä jiwata jakena cuna k'añupsa llamct'ani, jan ucajj jathapsa aywiyiri jakerusa llamct'ani, 5jan ucajj mä catari casta animal llamct'asasa k'añuchasini, jan ucajj mayni jakesa k'añücasina mayni jake masiparu llamct'asina k'añu tucuyaraquini, 6uca jakesti jayp'ucama k'añuw uñjasini, janiraquiwa kollana yänacatjja mank'añapäquiti janitejj umampi jarekascani ucapachajja. 7Inti jalantaruwa k'oma uñjasjjaraquini, uca pasatatwa kollana yänacat mank'jjaraquini, ucajj mank'añapätap laycu. 8Mä jupa pachpa jiwayata uywan aychapsa, uqhamarac monte animalanacan jiwayata uywan aychapsa janipuniw mank'caniti, uqhamat ucanacampi jan k'añuchasiscañapataqui. Nayätwa Tatitojja.\n9“Jupanacarusti saraquim nayan arunacajjaru phokhasa sarnakapjjpan, janiraqui t'akhesiñaru puripjjpati nayan arunacajja jan phokhasa, uqhamatwa jan jiwarapcaraquiniti. Naya Tatituw jupanacarojj nayataqui yakhachasiracta.\n10“Janipuniw yakha marcat jutiri jakenacajj cunatejj kollanäqui ucanacatjja mank'caniti. Janiraquiwa sacerdoten korpachatapasa, ni sacerdotetaqui irnakeri jakesa uca kollana yänacatjja mank'añapäquiti.\n11“Sacerdotetejj mä esclavo kollkepampi alasini, ucapachasti uca esclavojj uca kollana yänacat mank'ascaraquiniwa. Uqhamarac cawquïrinacatejj sacerdoten utapana nacipqui ucanacasa uca kollana yänacatjja mank'ascaraquiniwa.\n12“Sacerdoten phuchapatejj yakha marcat jutiri chachampi casarasini, ucatsti janiw cunanacatejj sacerdoter churatäqui ucanacatjja mank'caniti. 13Ucampisa maynitejj chachampi jaljtata warmïchi jan ucajj viuda warmïchisa, janiraqui wawanïcchiti, ucatsti awquipan utaparu cuttawayjjaracchi solteräcaspas uqhama, uca warmisti awquipan mank'añanacapatwa mank'ascaraquini. Ucatsipana janipuniw yakha marcat jutirinacajja uca mank'at mank'caniti.\n14“Maynitejj pantjasisina mä kollana mank'a mank'anejja, ucasti sacerdoterojj uca mank'a cuttayjjañapawa, uqhamarac chicatan chicatapatjja mä juc'a menost'atampwa cuttayjjani, 15ucampisa sacerdotenacajj janipuniw jakenacarojj uca kollana yänacjja taquisiyañapäquiti, cunanacatejj Tatituru loktatäqui take ucanacjja, 16janiraquiw jakenacajj uca kollana mank'anaca mank'antapjjatapa laycusa taquisiyapjjañapäquiti. Naya Tatituw ucanacjja nayataqui yakhachasta.”\nCuna uywanacatejj Tatituru loktatäqui ucanacjjata\n17Tatitusti Moisesaruw parläna; aqham saraquïnwa:\n18“Aaronampi, uqhamarac wawanacapampi parlam, uqhamarac take israelita jakenacampisa, ucatsti aqham saraquim: Mayni israelita jaketejja jan ucajja mayni yakha marcat jutiri jakesa, cawquïritejj jumanac taypina jaccani, ucanacatejj, mä uywa Tatituru nact'ayasina loktaña munanejja mä arsüwi phokhañataquisa jan ucajj mä churäwi ofrenda churañataquisa, 19ucapachasti mä orko uywa churañapawa, jan cuna camacht'ata c'umara uywäñaparaquiwa, uqhamat ucajj catokatäñapataqui. Uca uywasti mä orko vacäspawa, jan ucajj mä orko ovejasa jan ucajj mä cabritosa, 20ucampisa uca uywajj janipuniw cuna camacht'atäñapäquisa, jan ucasti mä c'umara uywäñapawa, janitejj c'umaräcaspa ucapachasti janiw catokatäcaspati.\n21“Cawquïri jaketejj Tatituru mä sumancthapiña sacrificio loktani ucasti mä arsüwita phokhañataquïpasa, jan ucajj chuymapatjama churaña ofrendäpasa, ucanacasti mä c'umara orko vacäñapawa, jan ucajj mä c'umara ovejäñapawa, ucampisa ucanacajj c'umara uywanacäñapawa uqhamata catokatäñapataqui. 22Jan Tatiturojj juyqhu uywanac loktapjjamti, ni usuchjata, cojo, sirq'irara, sarnarara ni karachrara uywanacsa; janiraqui uca uywanacjja Tatitun altarapjjaru nact'ayasina loktapjjamti. 23Chuymamatjama ofrenda loktäwsti mä orko vaca jan ucajj mä orko oveja loktapjjäta, ucanacasti ch'ulla ch'ulla cayunïscpasa, ucampisa uca casta uywanac loktäwejja janiw catokatäcaraquïtati mä arsüwima phokhañ munasin loktäta ucapachajja. 24Tatiturusti janiraquiw k'oruta usuchjata uywanac loktapjjätati, jan ucajj ni capsuta uywanacsa loktapjjätati. Jumanacasti janipuni uca luräwinacjja orakeman lurapjjamti. 25Uca casta uywanacsti janiraqui catokapjjamti yakha marcat jutir jakenacatjja Tatitutaqui mä mank'añäcaspas uqhama, ucanacasti usuchjata uywanacawa, uca laycu janiw jumanacatjja uca casta uywanacajj catokatäcaniti.”\nLoktaña uywanacar jiwayañjjata\n26Tatitusti Moisesaruw parläna; aqham saraquïnwa:\n27“Cunapachatejj uywanacamajj mä vaca kallu wawachani, jan ucajj mä orko oveja kallsa, jan ucajj mä cabritsa wawachapjjani ucapachasti uca kallunacajj taycap jac'ancasipcaniwa pakallko urunaca phokhasiñapcama, ucampisa quimsakallko uru phokhasjjepansti uca kallunacajj taycapatjja apakatäjjaraquispawa Tatituru sacrificiot nact'ayasin loktañataqui.\n28“Jani mä vacarojja, uqhamarac mä ovejarusa, kalluparusa uca pachpa uruna qharinucupjjamti.\n29“Cunapachatejj Tatituru mä ofrenda yuspagarasa churäta ucapachasti, wali sumpuni loktam, uqhamata uca ofrenda loktäwejja suma catokatäñapataqui. 30Uqhamarusa ucürpacha mank'antjjaraquim janiraqui khepürutaquejj jilt'ayamti. Nayätwa Tatitojja.\n31“Nayan camachi arunacajjarjam sarnakapjjam; uca camachinacsti phokhapjjapunim. Nayätwa Tatitojja.\n32“Nayan kollana sutejjsti janipuni taquisimti, uqhamatwa take israelitanac taypinjja nayajj asquit uñt'atayäjja. Naya Tatituw jumanacarojj nayataqui yakhachasipjjsma, 33nayaraquiw jumanacarojj Egiptota apsunipjjsma, nayajj jumanacan Diosamäñajjataqui. Nayätwa Tatitojja.”


Jehová Diosar munasipki ukanakatakejj janiw lanktʼasiñajj utjkiti | Taman yatjjatañataki\nYatiyañataki (congregacionan yatjjatañataki) | Marzo 2013\n¿Kuna arutsa liytʼäta? Afrikáans Albanés Alemán Amárico Argentina markan amparamp parlirinakataki Armenio Aymara Azerí Azerí (alfabeto cirílico) Becol Birmano Brasil markan amparamp parlirinakataki Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Colombia markan amparamp parlirinakataki Coreano Criollo haitiano Croata Danés Efik Endebele Endonga Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hiligaynon Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kazajo Kikuyu Kiniaruanda Kirguís Kwangalí Kwanyama Letón Lingala Lituano Luo Malayo Malgache Maltés México markan amparamp parlirinakataki Nepalés Ngäbere (o guaymí) Noruego Oromo Pangasinán Panjabí Polaco Portugués de Brasil Quechua (Ayacucho) Quechua boliviano Rumano Rusia markan amparamp parlirinakataki Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Suati Sueco Tagalo Tahitiano Tai Tigriña Tsonga Tsuana Turco Twi Ucraniano Umbundú Uruund Uzbeko Vendal Vietnamita Waray-Waray Wayuunaiki Wolaita Xhosa Yoruba Zulú Árabe\nJehová Diosar munasipki ukanakatakejj janiw lanktʼasiñajj utjkiti\n“Arunakam munirinakajj suman jakasipjje, janiw kunas jupanakarojj tinkuykiti.” (SAL. 119:165)\n¿Cristianonakajj kuna kasta tʼijüwinsa tʼijtanjja, ukat kuna amtampisa?\n¿Kunanakas cristianonakarojj lanktʼayistaspa?\nJehová Diosan kamachinakapar munasipki ukanakatakejj janiw lanktʼasiñajj utjkiti sasajja, ¿kunatsa sissna?\n1. ¿Kunjamsa mä tʼijurejj jan ukharuk qheparatap uñachtʼayäna?\nKHÄ 1984 maranjja, Mary Decker sat tawaqojj 3.000 metronak tʼijüwin jupaw qorit lurat medalljja katoqani sasaw taqenejj amuyapjjäna. Ukampis janiw katoqkänti, kunattejj mayni tʼijurin kayupamp lanktʼasisaw tinküna. Ukat usuchjasitapatjja janiw tʼijuyjjapjjänti. Mary tawaqojj walpun jachäna. Ukampis janiw ukharuk qheparkänti. 1985 maranjja, tinkutapat janïr mä mara phoqhaskipanjja, wasitatwa tʼijuñatak wakichtʼatäjjäna ukat jupaw wali tʼijurit uka maran uñtʼatäna, jupat nayrajj janipuniw ukham jankʼak tʼijur tawaqojj utjkänti.\n2. ¿Cristianonakajj kuna kasta tʼijüwinsa tʼijtanjja, ukat kuna amtampisa?\n2 Cristianonakajj ukhamarakiw tʼijtanjja, ukampis janiw mä cheqpach tʼijüwin tʼijktänti ukat kunas kunäpan kawkharutï puriñasäki ukar puriñwa amttanjja. Ukampis uka tʼijüwinjja, janiw laq jalañakejj wakiskiti. Jan ukasti puriñkam aguantañaw wakisi. Ukajj janiw kʼachat tʼijuskaña jan ukajj samartʼasis samartʼasis jalaskaña sañ munkiti. Apóstol Pablojj Corinto markankir cristianonakar apaykäna uka nayrïr cartapanjja, tʼijurinakatwa parläna, uka markajj kunayman atiptʼasïwinak utjatapat uñtʼatänwa. Pablojj akham sänwa: “Jumanakajj yatipjjtawa, mä atipasiñanjja taqeniw jalapjje, ukampis maynikiw premio katoqejja. Jumanakasti jalapjjamaya premio katoqañkama” sasa (1 Cor. 9:24).\n3. ¿Khitinakas wiñay jakañ premio katoqapjjaspa?\n3 Bibliajj uka tʼijüwin jalañasatakiw chʼamañchtʼistu (1 Corintios 9:25-27 liytʼasiñapawa). Premiojj wiñay jakañawa; ajllitanakatakejj alajjpachana ukat jupanakamp chika tʼijurinakatakisti aka Oraqena. Uka tʼijüwejja, janiw mayni tʼijüwinakjamäkiti, kunattejj khitinakatï puriñkam tʼijupkani ukanakajj taqeniw premio katoqapjjani (Mat. 24:13). Ukat kunjamtï tʼijupjjañapäki ukham jan tʼijupki ukat kawkharutï puripjjañapäki ukar jan puripki ukanakakiw premio jan katoqapkiti. Ukhamarusa, uka tʼijüwinakwa wiñay jakañ jikjjatsna.\n4. ¿Kunatsa wiñay jakañ katoqañataki jalañajj chʼamakïspa?\n4 Uka tʼijüwinjja, kawkharutï puriñasäki ukar puriñajj chʼamakiwa, kunattejj jiwas pachpa apnaqasiña ukat tʼijüwejj janiw inamayäkaniti sasin confiyañaw wakisi. Uka tʼijüwinjja, Jesucristo mayakiw jan lanktʼasisa, mä arunjja, jan pantjasis tukuykam tʼijuwayi. Ukampis Jesusan arkirinakapajja, “taqeniw walja pantjasïwinak lurtan” sasaw Santiagojj säna (Sant. 3:2). Uka arunakajj cheqapunïskiwa. Janiw pantjasirïkti ukat mayninakan pantjasitanakapajj janiw kamachkitaspati sasin janiw khitis siskaspati. Inas awisajj lanktʼassna, kʼachak jalsna jan ukajj tinksna, ukampis sarthapisajj tʼijuskakiñasawa. Yaqhep cristianonakajj tʼijkasinwa lanktʼasiwayapjje ukat sarthapiñatakejj yanaptʼayasipjjañapaw wakisïna, ukhamat tukuykam tʼijuskakiñataki. Ukhamasti, inas awisasa jan ukajj walj kutis lanktʼasisin tinkchiñäni (1 Rey. 8:46).\nJumatï tinkstajja, yanaptʼayasim ukat sartarakim\nLANKTʼASÏTA UKHAS TʼIJUSKAKIM\n5, 6. 1) Cristianonakatakejj janiw lanktʼasiñajj utjkiti sasajja, ¿kunatsa sissna, ukat kunjamsa ‘sartapjje’? 2) ¿Yaqhepajj tinkusin kunatsa jan sartjjapjje?\n5 Maynejj Diosar yupaychañ toqet aynachtʼjje ukhajja, inas lanktʼasiwa jan ukajj tinkuwa, mä arunjja, aynachtʼiwa sasin jupat sissna, ukat uka arunakajj pachpakïkaspas ukham inas amuyaraksna. Ukampis janiw ukhamapunïkiti. Proverbios 24:16 (NM) qellqatat amuytʼañäni, ukan akham siwa: ‘Aski jaqejj paqallq kutis tinkchispajja, sartaskakiniwa; ukampis jan wali jaqenakarojj jan waltʼäwinakaw lanktʼayani’ sasa.\n6 Khitinakatï Diosar taqe chuym atinisipki ukanakajja, inas jan waltʼäwi utjatapata jan ukajj jan wali amtar puripjjatapat lanktʼasipjjchi jan ukajj tinkupjjchi. Ukampis Diosajj jankʼakiw jupanakar yanaptʼi, janiw ukhamak jaytkaniti. Jupaw taqe chuyma serviskakiñasatakejj yanaptʼistani sasaw confiytanjja. Cheqansa, ukajj Jehová Diosar munasipki ukanakatakejj wali chuymachtʼkayapuniwa. Ukampis jan wali jaqenakajj tinkusajj janiw sartañ munapkiti, janirakiw Diosan qollan ajayupampi ni markapampi yanaptʼayasiñs thaqhapkiti ni munapkisa. Ukampis Jehová Diosan kamachinakapar munasipki ukanakatakejj janiw lanktʼasiñajj utjkiti, mä arunjja, janipuniw kunas wiñay jakañ katoqañatak tʼijüwit qheparaykaspati (Salmo 119:165 liytʼasiñapawa).\n7, 8. Maynejj lanktʼaschini ukhasa, ¿kunjamsa Diosampejj askit uñjatäskakispa?\n7 Yaqhep jilat kullakanakajj pantjasisaw juchar purtʼasipjje, ukampis janiw jachʼa juchanakäkiti, awisajj walj kutiw ukhamar purtʼasipjje. Ukampis cheqpachapuni arrepentisini ukat Diosar taqe chuyma serviñataki chʼamachasini ukhajja, Jehová Diosajj jupar askit uñjaskakiniwa. Kunjamsa Diosajj nayra Israel markar uñjäna uka toqet yatjjatasaw uk sumpach amuysna (Isa. 41:9, 10). Proverbios 24:16 qellqatan siski uka arunakarjamajja, janiw tinkuñajj añcha jan walïkaspas ukham parlkiti, jan ukasti khuyaptʼayasiri Diosasampi yanaptʼayasisajj sartsnawa, ukwa qhanstayi (Isaías 55:7 liytʼasiñapawa). Jehová Diosasa ukat Jesucristosa, sartañasatak chʼamañchtʼasaw jiwasar confiyapjjatap uñachtʼayistu (Sal. 86:5; Juan 5:19).\n8 Mä tʼijuritï tʼijkasajj lanktʼasisin tinkuspa ukhajja, inas jankʼak sarthapisin kawkharutï puriñapäki ukar puriñkam tʼijuskakchispa. Khitinakatï wiñay jakañ katoqañatak tʼijusktan ukanakajja, ‘kuna horasasa jan ukajj kuna urusa’ tʼijuñajj tukuyani uk janiw yatktanti (Mat. 24:36). Ukhamäkchisa, janitï añch lanktʼaskchiñänejja, tʼijuskakiñäniwa ukat kawkharutï puriñasäki ukharus purirakiñäniwa. Ukampis jan lanktʼasiñatakejj ¿kuns lursna?\n9. ¿Kuna phesqa toqetsa yatjjataskañäni?\n9 Kunanakas lanktʼasiyistaspa uk phesqa toqet amuytʼañäni: pantjasitanakasa, jañchin munañanakapa, jilat kullakanakan jan cheqapar uñjatapa, tʼaqhesiyatäña jan ukajj arknaqatäña ukat jilat kullakanakasan pantjasitanakapa. Ukampis lanktʼasstan ukhajja, ak amtapuniñäni, Jehová Diosajj wali paciencianiwa. Janipuniw Jupajj jankʼaki jaytanukkistuti.\n10, 11. ¿Kunar atipañatakis Davitajj chʼamachasiñapäna?\n10 Pantjasitanakasajja, mä tʼijurin thakipan qalanakajj uñstki ukampi sasiwa. Rey Davitata ukat apóstol Pedron sarnaqäwipat yatjjatasaw pä pantjasïwinakat amuytʼañäni. Davitajj janiw jupa pachpa apnaqasirïkänti, Pedrosti jaqenakaruw ajjsarirïna.\n11 David reyejj janiw jupa pachpa apnaqasirïkänti. Ukjja, Nabal chachajj jan wali arunakamp jupat parlkäna, ukat Davitajj niya jan walinak lurañampiskäna ukhaw uñachtʼayäna. Qhepatjja, kunanaktï Betsabé warmimpi juchar purtʼasis lurkäna ukharakiw jupa pachpa jan apnaqasirïtap uñachtʼayäna. Davitajj ukhamäkchïnsa, Jehová Diosar kusisiyañatakejj chʼamachasiskakïnwa. Yaqhanakampi yanaptʼataw Diosar yupaychañ toqetjja nayrar sartaskakïna (1 Sam. 25:5-13, 32, 33; 2 Sam. 12:1-13).\n12. Pedrojj lanktʼaskchïnsa, ¿kunjamsa wiñay jakañ jikjjatañatakejj tʼijuskakïnjja?\n12 Apóstol Pedrojj jaqenakaruw ajjsarirïna, ukat janis Jehová Diosatsa Jesusatsa jitheqtkchïnjja, awisajj jucharuw purtʼasïna. Amtañäni, kims kutiw jaqenak nayraqatan Jesusar jan uñtʼir tuküna (Luc. 22:54-62). Uka qhepatjja, janiw suma cristianjam amuykänti, kunattejj jan judiöpkäna uka jilat kullakanakarojj janiw circuncidat judío jilat kullakanakarjam uñjkänti. Ukampis apóstol Pablojj janiw ukham amuykänti, jupatakejj tama taypin janiw yaqhachasiñajj utjañapäkänti. Ukhamajj Pedron amuyunakapajj jilat kullakanakar janïr mayjtʼaykipanjja, Pablojj qhana arunakampiw ukjjat ewjjtʼäna (Gál. 2:11-14). ¿Ukampejj jiskʼachapunituwa sasat Pedrojj wiñay jakañ jikjjatañatak tʼijüwi jaytawayjjpachäna? Janiwa. Jan ukasti, kuntï Pablojj ewjjtʼawaykäna uka toqet sum amuytʼäna ukat ukarjamaw lurarakïna, ukhamatwa wiñay jakañ jikjjatañatak tʼijuskakïna.\n13. ¿Kunjamatsa usuntañajj lanktʼayistaspa?\n13 Usuntañaw jakäwisan jan waltʼayarakistaspa, ukatwa wiñay jakañ jikjjatañatak tʼijüwin jan tʼij-jjsnati. Japón markanjja, mä kullakajj 17 mara bautisatäjjäna uka qhepatwa usuntäna, ukajj wal llakisiyäna, ukatwa Diosar yupaychañ toqet jukʼat jukʼat aynachtʼäna. Tiempompejj janiw yatiyiris mistjjänti. Ukat pä irpir chuymaniw juparojj visittʼapjjäna, jupanakamp chʼamachtʼataw wasitat tantachäwinakar sarjjäna. Jichhajj akham siwa: “Kunja munasiñampis jilatanakajj katoqtʼapjjetu ukajj chuym chʼalljjtayapunituwa” sasa. Kullakasajj wasitatwa jichhajj tʼijuskaki.\n14, 15. Kunapachatï jan wali amuyunakajj jutistani ukhajja, ¿kun lurañas wakisispa? Mä uñachtʼäwimp qhanañchtʼam.\n14 Jañchin munañanakapajj walja jilat kullakanakaruw tinkuyi. Kunapachatï jan wali munañanakasajj Jehová Diosan kamachinakaparjam sarnaqañat pantjasiyirjam amuyasiñäni ukhajja, amuyusansa, sarnaqäwisansa, Jehová Diosar yupaychañ toqensa, qʼom sarnaqañatakiw wal chʼamachasiñasa. Kunanakatï juchar puriyirjamäktam, inas amparächi jan ukajj nayrächi, uk apsusina jan ukajj khareqasin liwtam sasaw Jesusajj säna. Ukhamasti, ¿kuna jan wali luräwinakatï jan ukajj amuyunakatï wiñay jakañ jikjjatañatak tʼijüwisat apsustaspa ukanak chhaqtayañajj janit wakiskaspa? (Mateo 18:8 liytʼasiñapawa.)\n15 Mä jilatajj Jehová Diosar yupaychir familiansa jilsuwaykchejja, chacha masipar munapayañ amtanïnwa, ukat uka amuyup apanukuñatakejj waynitutpachaw chʼamachasiskäna. Jupajj akham siwa: ‘Janiw kawkinsa sum jikjjataskayätti, janirakiw waltʼaskayätti. Ukat 20 maranïkayäta ukhajja, precursor regular ukat irpir chuymaninakan yanapiripjamaw taman irnaqtʼayäta. Ukatjja, mä jucharuw purtʼasta ukat cheqañchataw uñjasta, ukampis irpir chuymaninakaw yanaptʼapjjetu’ sasa. ¿Kunas sartañataki yanaptʼäna? Jehová Diosar mayisiña, Bibliat yatjjataña ukat mayninakar yanaptʼañataki chuym churaña. Ukat mä qhawqha maranaka qhepat akham siwa: “Awisajj uka jan wali amuyunakajj pʼeqejar kuttʼasinkakiwa, ukampisa janiw uka amuyunakamp atipayaskti. Kunapachatï yantʼanakajj utjki ukhajj Jehová Diosajj ukanakat mistuñjja kunjamatsa yanaptʼapunistaniwa, ukwa yateqawayta. Ukhamajj jan wali amuyunakar atipjirjamätaj Jupajj sum amuypacha. Taqe jan walinak aguantatajatjja, jutïr pachanwa askinak katoqä. ¡Ukwa muntjja! Uka uru puriniñapkamajj chʼamachasiskakiwa” sasa. Uka jilatajj wiñay jakañ katoqañatak tʼijüwit janiw qheparañ munkiti.\n16, 17. 1) Janis cheqapar uñjapkaspa ukhamwa mä jilatajj amuyasïna, ¿kunas jupar yanaptʼäna? 2) Janitï lanktʼasiñ munkstanjja, ¿khititsa yateqasiñasa?\n16 Jilat kullakanakan jan cheqapar uñjatapajj lanktʼayarakistaspawa. Francia markankir mä jilatat amuytʼañäni. Jupasti irpir chuymanjamaw taman yanaptʼaskäna ukat jilat kullakanakamp janis cheqapar uñjatäkaspa ukhamwa amuyasïna. Ukatwa tantachäwinakar jan sarjjänti ni yatiyiris mistjjänti. Ukatjja pä irpir chuyman jilatanakaw jupar visittʼapjjatayna ukat wali amuyumpiw kuntï jupajj siskäna uk istʼapjjatayna. Jehová Diosar confiyañapatakiw chʼamañchtʼapjjäna ukat taqe kunat sipansa Diosar kusisiyañajj wali wakiskirïtapwa qhanstayapjjarakïna. Uka jilatasti, ewjjtʼanak istʼasajj jankʼakirakiw wiñay jakañ katoqañatak tʼijüwir kuttʼanjjäna. Jichhajja, wasitatwa taman luräwinakapan yanaptʼaski.\n17 Cristianonakajja, taqeniw Jesucristot yateqasiñasa. Juparuw Jehová Diosajj tama Pʼeqtʼañapatak uttʼayawayi, janiw pantjasir jaqenakar uttʼayawaykiti. Jupan “nayranakapasti aqaskir ninjamarak[iwa]”, ukat taqe kunsa cheqaparupuniw uñji, janipuniw jaqejj ukham uñjksnati (Apo. 1:13-16). Amuytʼañataki, inas maynin jan wali luratap amuyassna, ukampisa jiwasakiw ukham amuyasksna, Jesusajj ukhamwa amuyi. Ukat taman jan waltʼäwinakapjja tiempoparu ukat cheqaparuw uñjaraki. Ukhamasti, janipun jilat kullakanakan jan wali luratanakapasa jan ukajj amtäwinakapas lanktʼaykistpati.\n18. ¿Kunjamsa jan waltʼäwinakan aguantsna?\n18 Kunanakas lanktʼasiyistaspa uk pä toqempitwa yatjjataskañäni: tʼaqhesiyatäña jan ukajj arknaqatäña ukat jilat kullakanakasan pantjasitanakapa. Phawir mä jaqet parlkasajja, akham sasaw Jesusajj säna: “Aru layku tʼaqhesiñasa, uñisïwisa, jutipanjja, jankʼakirakiw lankti” sasa. Ukajj khititsa jutaskpan, familiatäpasa, uta jakʼankiritäpasa jan ukajj marka apnaqeritäpasa, khitinakatï ‘jupapachpa jan saphinïki’, mä arunjja, ajay toqen aynachtʼatäpki ukanakaruw lanktʼasiyaspa (Mat. 13:21, MT). Ukampis Jehová Diosattï jan jitheqtkañänejja, Diosan Apnaqäwipat suma yatichäwinakajj chuymaruw purtʼistani ukat Diosar yupaychañ toqet suma saytʼatäñäniwa, wali saphintat qoqar uñtata. Ukat kunapachatï jan waltʼäwinakajj utjkani ukhajja, “taqe kunatejj sumäki yupaychañatakïki ukanakat[wa]” Diosar mayisis lupʼiñasa (Filipenses 4:6-9 liytʼasiñapawa). Jehová Diosaw jan waltʼäwinakan aguantañatak yanaptʼistani ukat mayninakan luratanakapas janiw lanktʼaykistaniti.\nJanipun kunas tukuykam tʼijuñat qheparayistpati\n19. Mayninakajj chuym ustʼaychistpasa, ¿kunjamsa ukajj jan lanktʼayistaspa?\n19 Yaqhep jilat kullakanakajj mayninakan pantjasitanakap laykuw Jehová Diosaru jan yupaychjjapjjeti, ukajj wali llakkañapuniwa. Inas maynejj kuns lurchispa, ukampisa ukajj maynin amuyataparjamajj jan ukajj concienciaparjamajj janiw walïkaspati, ukaw yaqheparojj lanktʼasiyi (1 Cor. 8:12, 13). Maynitï chuym ustʼaychistojja, ¿colertʼasisat cheqa yupaychäwit jitheqtjjañäni? Jan yaqhanakarojj juchañchapjjamti ni jumanakan askinakamaksa thaqhapjjamti, jan ukasti perdonasirïpjjam sasaw Bibliajj ewjjtʼistu (Luc. 6:37). Maynin luräwinakapatï lanktʼayirjam amuyastan ukhajj akham sasaw jisktʼasiñasa: “¿Amtajarjamakit mayninakar juchañchtjja? ¿Jilat kullakanakan pantjasitanakap laykuti cheqa yupaychäwit jitheqtjäjja?” sasa. Kunsay mayninakajj lurasipkpan, Jehová Diosar munasitas laykojj kawkharutï puriñasäki ukar puriñkam tʼijuskakiñasawa.\nJAN QHEPAQTAS TʼIJUSKAKIM\n20, 21. Wiñay jakañ katoqañatak tʼijüwinjja, ¿jumajj ‘tukuykam jalañatakiti’ amtta?\n20 ¿Jumajj ‘tukuykam jalañatakiti’ amtta? (2 Tim. 4:7, 8.) Ukhamächi ukhajja, kunanakas lanktʼasiyiristam uk yatiñataki ukat amuytʼasiñamatakejja, Biblia ukat Bibliat apstʼat qellqatanak Jehová Diosan markapajj apayankistu ukanakat yatjjatam. Ukat Jehová Diosaru qollan ajayup mayisim, ukaw Diosar yupaychañ toqet suma saytʼatäskakiñatak yanaptʼätam. Ak amtapunim, lanktʼasïta jan ukajj tinküta ukhasa, kawkharutï puriñamäki ukar puriñkam tʼijuskakismawa. Ukat pantjasitanakamatsa yateqarakismawa, ukhamat jukʼampi suma tʼijuskakiñataki.\n21 Wiñay jakañ katoqañataki tʼijüwinjja, janiw maynejj ukhamaki qheparañapäkiti, jan ukasti chʼamachasiñapawa. Janiw kunjamatï mä autor sarjjatawayasin kawkharutï puriñasäki ukar puriykistu ukhamäkiti. Sapa mayniruw jalañasajj waktʼistu. Ukat Jehová Diosaw ‘sumankañap’ churistani (Sal. 119:165). Khitinakatï tukuykama tʼijuñatak amtawayktan ukanakarojja, Jehová Diosaw jichhasa jutïrinsa bendicistani (Sant. 1:12).\n¿Chuymasajj Diosar uñtʼañatak wakichtʼatati?\n¿Jehová Diosar uñtʼjjasajj kuns luräta?\nYaqhanakar chuymachtʼasaw chuymachtʼatätanjja\nJehová Diosaw imantasiñasajja\nJehová Diosan sutip jachʼañchapjjañäni\n¿Josefo chachapunit qellqpachäna?\n¡Jan chʼam laqʼjjtayasimti!\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Marzo 2013\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Marzo 2013\nYATIYAÑATAKI (CONGREGACIONAN YATJJATAÑATAKI) Marzo 2013


Chile: Yatiqirinakan Arsusipxatapa Ciencias Sociales Uka Yatichäwin Pachanak Pisiqtayataplayku · Global Voices Aymarata\nJaqukipäw uñt'ayata/apkatata 27 Jallu qallta phaxsi 2010 10:35 GMT\nAka blog ullart'apxañäni English, Português, македонски, srpski, Español\nImagen de autor, Juan Arellano\nChileno yatiqirinakax kayukiw waranqa jila tupunak sarapxi, yatiyawix ukwa uñt’ayi,yatichäwinakan chanipax Chile markanx ancha jilawa ukatwa wali qhurut arsusipxi, ukampirusa jichhakiw jilïr irpirinakax (autoridades) aruskipapxi, ciencias sociales uka t’aqan pisiqtayatapata, matamaticamp lenguajempir pachanaka jiljatayañataki. Sebiastián Piñera E. blogupan reforma educacionalan amtäwipawa. Mä post presidencia de Chile ukan amtawipan turkakiptawiw uñt’ayasi:\nAka amtawimpix yatichäwix wawanakatakix askinjamaspawa, yatiqawiruw yanapt’aspa matemática, lenguaje t'aqanar pachanak jilxatayañaxa.»\nAka reformax chikanchasiwa, machaq uñstir yanakaruw yatiqañ utanakan ch’amanchi internet ukatakix inakiw yatichañ yänakax utjäni».\nCristián Cox, Centro de Estudios de Políticas Prácticas Yatichäwi ukan irpirix kimsïri diario ukan Ciencias Socialesampix yatiqäwiruw mayachthapi kunjamatans mä markjamax uka amuyunakapwa uñt’ayi:\nHistoria, Ciencias Sociales uka t'aqanakax yatxatäwit yaqhanakatak luräwinak apthapi, aski yatxatataw yatichäwitakix ukapacharak markachirinakatakisa. Akanx janiw yatichañakikiti kunjamti currículum qilaqatanx sisk jall ukjamaru. 200 pachanak yatichaw amtax qhan saski.\nGonzalo Tapia diario El Dia blogupanx uñt’ayiwa Piñeran yatichäwin pachanak pisiqtayaw amtawipxata.\nLenguajempin matemeticampin yatichawinakan pacha jiljatawix askiwa, ukampirusa yaqha thakhinakaruw Plan de Estudios ukatak munasi, janipuniw historia uka t’aqax makhatkiti.\nAkatuqitx Santiagunx mä qutu yatichirinakamp yatiqirinampix unxtasiwimpiw sartasiñatakiw amtapxi, yatichäwin pachanakapar pisqtáwit kutkatayañataki. Nayrurunakax yatiqirinakax Serena, Pedro de Valdivia jach’a yatiqañ utatx uka jan walt’awitx sartasiwapxarakitanawa. Ukampisrus janiw karawinirunakamp jan walt’ayatañ lup’ipkanti. Pä witiyuw uka sartasiwit uñt’ayasi:\nSartasïwix 15ni llawintatampiw tukuyi, yaqhipanakax 5nitakwa arsupxäna. Blog cores mä yatiya Facultad de Filosofía ukatx humanidades UCH uñt’ayapxäna, sartasiwitx kamsapkanti taqi ukanaka:\nUñt’atwa, sartasiwix Alameda uksa aynachawjwa sarapxana, kunjamati amtatak ukjamarjama …. Capitan Rodriguezamp Prefecturamp jas ukanak. […]\nUkjamax aruskipawiw utjana tunka delegación satax MINEDUC tuqir arunakap ist’ayiriw sarapxi…Fuerzas Especiales de Carawinirunakaw ukatuqinx jan walt'ayapkanti.\nUñjirinakamp jach’a yatiqañ utatx yatichiorinakamp yatiqirinakampix Ministerioruw puripxi, ukatx karawinirinakax umampiw chixayañ kañaskump gases lagrimogenos taqi ukanakwa apsunipxäna sartasirinakar yanqhachañataki, ukjamat jan thakhinak jist’antapxañapataki.\nChilena oposición política concertación, Piñera irpirin amtäwinakapampix wali jan walt’ayatawa, ukampis janiw ukakikiti; quinto poder satanx uñjasiwa yatichäwi machaq qilqatanaka, reforma educativa uksataki,arsüwinakaw utji.Facebook: Historiamp Ciencias Socialesampin jan pacha pisiqtayawi,\nJuan Arellano jilax Santiagunkanwa uka unxtasiwinakanxa, pä witiyu waruqi aka post ukataki. Aka post ukax Global Voicesatakiwa; nayräir post ukax Globalizado ukan jikjatasi.


Morales: Markasan pä patak mara phuqhañ amtapanx jan yaqha markanakat yatiñ mayt'asis yatichañatakiw ch'amachata\nBolivian pä patak mara phuqhañ panka utapa (Jamuqa: Llikat apsuta)\nEvo Morales Jilïr Irpirix 2025 maran markasax pä patak mara phuqhkan ukatak mä amtasax utjki ukxatx jichhürux Twitteran arsuwiyi, uka amtanx jan yaqha markanakat yatiñ mayt’asis yatiqañ utanakan yatichañ ch’amachata sasaw sawiyi.\n“Pä patak mara phuqhañ amtasanx wawanakar jan yaqha markanakat yatiñ mayt’asis yatichañ ch’amachata. Pä Patak Mara Phuqhañ Panka Utanx pankanakaw utji, Bolivia munat markasan sartasitapatw ukanx arsuta” sasaw @evoespueblo Twitter janjapanx qillqt’awiyi.\nWasürux El País sutin Ispaña yatiyirinakax kunjams Pä Patak Mara Phuqhañ Panka Utanx pankanakax sum apnaqata ukxatw yatiyawiyapxi.\nBBB ukankirinakax kunjams 220 taqit suma pankanak uñt’ayañ qalltawiyapxi ukw tata Moralesax jach’acht’awiyi.\n“Pä Patak Mara Phuqhañ Amtasanx Bolivia markachirinakan jakäwip sumaptayañatakiw walja amtax utji. Saräw ch’amachañatakix Pä Patak Mara Phuqhañ Panka Utaw utji, ukanx 200 taqit suma pankanakasw uñt’ayañ qalltawiyapxi. Anqa markanakan @biblio200bol ukxat arsuwiyapxi ukatw jallallt’ataraki” sasaw arsuwiyi./RAR


Josué 2 - Holy Bible [Aymara Bible 1997] - (Jos 2)\nJosué chachasti Sitim chekatjja pä jakenacaruw jan qhitinsa uñjcata qhitäna aqham sasa: “Sarapjjam, uñjanipjjaraquim cunjamätaynas uca orakejja uqhamaraqui Jericó marcasa” sasa. Uqhamaw jupanacajj Jericó marcaru puripjjäna mä jan wali sarnaquir warmin utaparu, jupasti Rahab sutinïnwa, ucanaracwa uca arumajj jupanacajj korpachasipjjäna.\nUcatsti mayni jakew Jericó marcan reyiparojj yatiyäna aqham sasa: —Israelit jakenacaw jichha arumajj marcasar mantanipjje jiwasar uñakeri —sasa.\nUcatwa Jericó marcan reyipajj qhitäna Rahab warmin utaparu aqham sasa: —Mistunipjjpan cawquïri jakenacatï utamaru mantanipqui ucanacajja, jupanacasti uñakeriw jutapjje —sasa.\nUcampis Rahab warmejj uca pani jakenacarojj utapanjj mä jan uñjcañawjaruw imantatayna, ucatsti saraquïnwa: —Chekpachaw pani chachanacajj utajjaru purinipjje, ucatjja janiraquiw nayajj yatcäyätti cawquit jutapjjatapsa;\ncunapachatï ch'amacthapjje uqhamaraqui marcan puncunacapajj niya jist'antasiñampëjjan ucapachaw uca jakenacajj sarjjapjje, janiraquiw yatcti cawquiru sarapjjatapsa, ucampis jumanacatejj arctapjjasmajja inas jicjjatapjjchisma —sasa.\nChekpachansa uca Rahab warmiw uca pani jakenacarojj imantatayna techo pataru lino sat alinacampi imjjatasa.\nReyin soldadonacapajj thakher mistuwayasinjja Jordán sat jawira tokeruw thaquinjama sarapjjäna, jupanacan marcat mistutapatsti janc'aquiw marcan puncunacapajj jist'antasjjaraquïna.\nUcatsti uca pani jakenacajj janïra iquirquipanwa Rahab warmejj uta pataru maqhatasina jupanacarojj saraqui:\n—Nayasti yattwa Diosan jumanacaru aca orake churatapa, ucatsti nanacajj jumanacat parlasir ist'asinaqui qhathatipjjta, uqhamaraquiw aca marcan jaquir jakenacajj ajjsarañatsa jiwarirjamäpjjewa jumanacat ist'asajja.\nNanacasti yatipjjaractwa cunapachatï Egipto marcat mistunipcta ucqhajja, Diosasti uca Mar Rojo sat kotsa wañt'ayatapa jumanacan pasapjjañanacamataqui. Ucatsti yatipjjaractwa Sehón, uqhamaraqui Og sutini amorreonacan reyinacaparusa tucjanipjjatama, cawquïrinacatï Jordán jawir qhurcatan jacapcän ucanacaru.\nUcanac ist'asajja walpun ajjsarapjjta, janiraquiw qhitisa jumanacampi nuwasiñ munquiti. Jumanacan Tatitu Diosamasti pachpaquïsquiwa alajjpachansa uqhamarac acapachansa uca laycu,\nucatwa jichhajj mayipjjsma, Dios nayrakatana juramentompi sawayapjjeta familiajjaru munasiñampi uñjapjjañamataqui, cunjämtï nayajj jumanacat qhuyapayasipjjsma uqhama,\njumanacasti munasiñ chuymampiy awquejjaru, taycajjaru, jilanacajjaru, collacanacajjaru uñjarapipjjeta, takeniruraqui jiwañatsa khespiyapjjeta —sasa.\nJupanacasti warmirojj sapjjänwa: —Jumatejj jan qhitirus yatiycäta nanacan jutatajj-jja, nanacasti jacañanacajjampiw jumatjja sayt'apjjä cunapachatï Diosajj aca orak churapquitan ucqhajja, nanacasti jumatjja qhuyapayasipjjämawa, ucatsti uñjaraquïtaw nanacan arunacajjaru phokhatanacajja.\nRahab warmin utapasti perka patancänwa, uta ventanapatwa mä lazo thaquir liwt'asin warcokäna uca pani jakerojja.\nUcatsti saraquïnwa: —Sarapjjam qhä kollunacaru, qhitinacatï khepanacamat jutqui ucanacampi jan catjayasiñataqui. Uca kollunsti quimsa ururaqui imantasipjjam jupanacan marcar cuttaniñapcama, uca pasipanwa sarjjapjjäta —sasa.\nJupanacasti sapjjänwa: —Cuntejj juramentompi arsupcsma ucjja phokhapjjämawa.\nCunapachatï nanacajj aca marcaru mantanipcä ucqhajj jumasti aca wila lazo ventanamatjja warcokanïta, cawquïrimpitejj warcokapquista uca, ucatsti utamarojj take familiam jawsthapïta, awquima, taycama, jilanacama, cullacanacama uqhamarac awquiman familianacapsa.\nUta mankhanquirit cawquïritï ankaru mistuni ucasti jupa pachpaw jiwascani, janiw nanacati juchanïpcäjja. Ucatsti cawquïritejj uta mankhancascani ucar jiwayañ munapjjanejja, nanacaw jupatjja arjjatapjjä.\nUcampis jumatï qhitirus acanac arsütajja, nanacajj janiw juramentompi arsutanacajj-jja phokjjapjjäti —sasa.\nJupasti sänwa —Arunacamarojj phokhaspan —sasa. Ucatsti jakenacaru qhitanucusajj mä wila lazo ventanapat thaqui tokeru jaksüna.\nUca Jericó marca uñaker sarir jakenacasti kollunacar purisajja quimsa uruw ucan imantasipjjäna, ucañcamasti soldadonacajj take cheka thakasipcäna; jan jicjjatjjasinsti marcaruw cuttanjjapjjäna.\nUcatsti uca pani jakenacajj kollunacat cuttanjjasinjja, uqhamarac Jordán jawir pasasinjja, Josué chacha thiyaruw puripjjäna take cunanacatï jupanacar pascatayna ucanac yatiyasa.\nJupanacasti Josué chacharojj sapjjänwa: “Diosajj take uca orakenac jiwasaruw churistu; jichhasti uca oraken jaquir jakenacajj jiwasat yatisajj wal qhathatipjje” sasa.


Bible in one year - Aymara Bible 1997 - January 12\n1. Sara warmisti pataca pä tunca pakallkoni maraw jacawayäna.\n2. Quiriat-arba sisqui uca chekanwa jiwawayjjaraquïna, Hebrón marcana, Canaán orakena. Abrahamasti warmipan jiwatapatjja wal jacharaquïna, lutt'asiraquïnwa.\n3. Ucatsti cawqhanccäntejj Sara warmin jiwat cuerpopajja, uca chekat mistunisasti, hitita jakenacan ucaruw sari, aqham sasa:\n4. —Nayajj jumanac taypinjja yakha marcat jutir jakëcta ucasa, mä sepulturay aljt'apjjeta, warmejja imt'asiñataqui —sasa.\n5. Hitita jakenacasti Abrahamarojj sapjjaraquïnwa:\n6. —Tata, ist'apjjeta, jumajj nanac taypinjja Diosan mä ajllit wawapätawa. Uca laycu warmimarojj cawquïri sepulturarus munta ucar ajllt'asisin imt'asiscaquim, janiraquiw cawquïrisa nanacatjja “Janiw” sapquirismati jumar sepultura churañatjja —sasa.\n7. Abrahamasti sayt'asisinjja hitita jakenacataquejj alt'asïnwa,\n8. ucatsti aqham saraquïnwa: —Chekpachapunitejj jumanacajj nayan warmejjaru aca chekar imt'asiñajj munapjjsta ucqhajj, Zohar chachan Efrón yokaparuy sarapipjjeta,\n9. nayaru Macpela chekancqui uca putup alj-jjañapataqui, cawquïritï orakep thiyancqui uca. Nayasti uca putun alapjja pagascäwa, uqhamat nayajj aca chekan sepulturanïñajjataqui —sasa.\n10. Efronasti uca hitita jakenac taypincascaraquïnwa uca horasajja, ucatsti Abrahamarojj take jakenacana, uqhamarac marca mantaña cheka pasasipcäna ucanacan ist'cañaraquiw aqham saraquïna:\n11. —Janiw, tata, ist'ita. Nayajj uca orake, uqhamarac uca orakencquis uca putupamppachwa jumar inac chursma. Marca masinacajjas uca arsutajjatjja testigoraquiwa. Imt'asiscaquim uca chekaru warmimarojja —sasa.\n12. Abrahamasti wasitatwa hitita jakenac nayräjjarojj alt'asi,\n13. Efronarusti take jakenac nayrakatan aqham saraqui: —¡Tata, achict'asmawa, ist'itaya! Cuna kollktejj uca oraket churäma siscsma ucjja catokt'aquitaya, ucat warmejjarojj uca chekaru imt'asjjä —sasa.\n14. Efronasti ucjjarojj saraquïnwa:\n15. —Ist'ita, tata. Uca oraken alapajj pusi pataca sencillo kollkenacawa. Janiw jichhajj uca kollket ch'ajjwcañäniti, imt'asiscaquim warmimarojja —sasa.\n16. Abrahamasti uca alapa pagañjja jaysaraquïnwa, ucatsti hitita jakenacan nayrakatapanwa phokhatpacha pagawayjjäna.\n17. Uqhamatwa Efronan orakepajja, cawquïritejj Macpela chekan, Mamre sisqui ucat inti jalsu tokena, orakemppacha, uca chekan take kokanacamppachajja,\n18. Abrahaman orakepäjjänwa. Ucatsti hitita jakenacajj testigönwa, uqhamarac marcar mantaña cheka pasasquir jakenacasa.\n19. Uca pasatatsti Abrahamajj Sara warmiparojj Macpela oraken cuna pututejj utjcän ucaruw imjjäna, Mamret inti jalsu tokeru, cawqhatejj Hebrón satäcaraqui uca chekaru, ucasti Canaán orakenquiwa.\n20. Uqhamaw jupajj uca oraketa, uqhamarac uca pututsa dueñöjjaraquïna cawquïrtejj hitita jakenacajj sepulturatac aljcatayna ucata.\n1. Abrahamajj sinti chuymani jakëjjänwa, Tatitusti take cunana waliracwa juparojj bendicitayna.\n2. Mä urusti cawquïri sirviripatejj chuymanëjjaraquïna, uqhamarac cawquïritejj take cunanaca uñjirïcan ucaruw jawsi, saraquïnwa: —Amparam ucham lanqhu chara mankhäjjaru,\n3. ucatsti alajjpacha, acapacha Tatitun sutipjjaru juramento lurarapita, Isaac wawajjarojj jan aca Canaán orakenquir warmimpi casarañamataqui,\n4. jan ucasti orakejjaruw saräta, ucatsti mä warmi jupataquejj ajllinirapïta nayan familianacajj taypita —sasa.\n5. Sirviristi saraquïnwa: —Ucampisa warmitejj jan jutañ muncan ucqhajj, ¿cunsa luräjja? ¿Jan ucqhajj yokamcha, cawqui marcattï mistuncta ucar irpäjja? —sasa.\n6. Abrahamasti saraquïnwa: —¡Janiwa, janiw yokajjarojj uca marcar irpcätati!\n7. Alajjpachanquir Dios Tatituwa, cawquïritejj nayar awquejjan utapata, uqhamarac familianacajjan ucat irpsunquitu, ucatsti aca orake nayaru, uqhamaraqui wawanacajjampiru churañatac arsquitu, ucaw juma nayräjjar angelap qhitanini, ucat mä warmi wawajjatac irpaniñamataqui.\n8. Warmitejj jan jutañ muncani ucqhajj jumajj librequëjjätaw aca arsüwi phokhañamatjja, ucampisa, ¡janipun cunäquipansa wawajjarojj irpamti!\n9. Ucatsti sirvirejj Abrahaman lanqhu charap mankharuw amparap uchi, ucatsti cunjämtejj Abrahamajj mayqui uqhamar phokhañataquiw juramento luri.\n10. Ucatsti cawquïrinacatejj Abrahamanjja suma yänacapajj utjcän ucanac taypitjja suma regalonacwa ajlliwayi, tunca camellompi cunaw Nacoran marcaparojj sari, ucasti Mesopotamia tokencänwa.\n11. Cunapachatejj sirvirejj marca thiyaru purïna ucqhasti niya ch'amacthapjjänwa. Uca horasaruraquiw warminacajj uma apsuri jutapjjäna. Sirviristi camellonacjja mä uma phuch'u jac'aruw samart'ayäna,\n12. ucatsti Diosat mayisïna: “Abraham uywirejjan Tatitu Diosapa, jichhajj jumaquiy yanapt'ita, uywirejjampisti sumaqui uñjayita.\n13. Nayajj aca uma phuch'u jac'aruw khepart'ä, tawakonacajj uma apsuri jutañapcama.\n14. Cawquïr tawakorutejj nayajj siscä: ‘Wacullamat umay umt'ayita’ sasa, ucatsti jupajj saraquitani: ‘Acajj umt'ascaquim, camellonacamarus umart'ayaraquï’ siscani, ucäniw jumajj Isaac sirvirimataqui ajllcta uca warmejja. Uqhamatwa nayajj yatëjja uywirejjar jumajj qhuyapayatamjja” sasa.\n15. Sirvirejj janïraw Diosat mayisiñsa tucuycänti ucqhaw mä tawakor callachipjjar uma waculla apt'at jutasquir uñji. Ucasti Betuel chachan Rebeca phuchapänwa. Betuelasti Milcampina, Abrahaman jilapa, Nacorampin wawapänwa.\n16. Rebecasti wali suma uñnakt'an tawakönwa, janiraquiw qhiti chachas juparojj llamct'cataynati. Uma phuch'jjaru alt'asisinsti uma wacullapwa phokhantascäna, ucatsti utaparuw cuttawayjjäna,\n17. uqhamaruw sirvirejj jaljjati, ucatsti saraquïnwa: —Achict'assmawa, wacullamat mä juc'a umay umt'ayita —sasa.\n18. —Umt'ascaquim, tata —sasaw jupajj saraquïna. Ucatsti wacullap wayokasinjja amparapampi catt'asaw umt'ayäna.\n19. Cunapachatejj sirvirejj umt'añ tucuyjjän ucqhasti Rebecajj saraquïnwa: —Camellonacamataquis umjja apst'aniraquïwa, uqhamat kawktejj munapqui ucqha umt'apjjañapataqui —sasa.\n20. Ucatsti janc'aquiw uywa umañawjaru wacullapat umjja warsüna, ucatsti walja cutiraquiw phuch'utjja uma waysunïna camellonacan umart'añapataqui.\n21. Ucañcamasti sirvirejj amuquiw uñch'uquiscäna, jupasti sum yatiñ munaraquïna Tatitojj jupar uca saräwin yanapascatapa.\n22. Cunapachatejj camellonacajj umañ tucuyjjapjjän ucqhasti, sirvirejj mä kori anillo tawakorojj churäna, uca anillon pesopasti sojjta gramönwa, ucatsti nasaparuw ucharaquïna, uqhamarus pä brazaletenac churaraquïna, ucanacasti korit luratänwa, pesopasti pataca gramoniraquïnwa,\n23. ucatsti saraquïnwa: —Avist'ita, ¿qhitin phuchapätasa? ¿Utjaraquispacha awquiman utapanjja jakenacajjampi, nayampi aca aruma samart'asiñataquejja? —sasa.\n24. Tawakosti saraquïnwa: —Betuelan phuchapätwa, ucasti Milcampina Nacorampin wawaparaquiwa.\n25. Utajjanjja utjiw mä chekajj juman korpachasiñataquejja, uqhamarac camellonacamataquis pastojj waljaraquiwa —sasa.\n26. Ucapachaw sirvirejj quillt'asisin Diosarojj yupaychäna,\n27. saraquïnwa: “¡Kollanäpan Abraham uywirejjan Diosapajja, jupajj chekapapuniwa, qhuyapayasiriraquiwa Abraham uywirejjataquejja, thaquinsa juparaquiw irpasinquitu, uywirejjan familianacapan utapar puriñajjcama!” sasa.\n28. Rebecasti taycapan utaparuw jalaraquïna, take cunatejj pascatayna ucanac avist'añataqui.\n29. Jupasti mä jilaniraquïnwa Labán sata, ucasti uma phuch'ururaquiw jalacama jalanïna, uca jaquir jicjjatañataqui,\n30. Labanasti anillompi, brazaletenacampi uñjäna, cuntejj cullacapajj amparaparu apcän ucanaca, uqhamarus sum ist'araquïna cuntejj uca jakejj siscatayna ucanacjja. Labanasti Abrahaman sirviriparuw jac'achasi, jupasti phuch'u jac'an camellonacapampi cuna sayt'atäscänwa,\n31. ucatsti saraquïnwa: —Jutam, Diosan bendicit tata. ¡Cunjämarac jumasti aca ankan kheparätasti, nayajj jumataquejj utajjan mä cheka waquichta, uqhamaraqui camellonacamataquisa! —sasa.\n32. Uqhamasti sirvirejj utaruw saräna, ucanwa Labanajj camellonacat carganacapa apakäna, ucatsti mank'a churaraquïna, uma aptaniraqui sirvirina, uqhamarac jupamp chica sarapcän uca jakenacan cayunacap jarekasipjjañapataqui.\n33. Cunapachatejj mank'a sirvt'apcän ucqhasti, Abrahaman sirviripajj sänwa: —Janiw nayajj mank'quiristti cunatejj sañajjäqui uca janïra arscasajja —sasa. Labanasti: —Arsuscaquim —sasaw saraquïna.\n34. Sirviristi saraquïnwa: —Nayajj Abrahaman sirviripätwa.\n35. Tatitojj walipuniw uywirejjarojj bendiciraqui, jupasti wali kamiriraquiwa. Tatitusti ovejanaca, vacanaca, kori, kollke, sirvirinaca, camellonaca, asnonaca uqhamwa churi.\n36. Uqhamarus Sara warmipajj mä yokall wawa wawachasiraqui cunapachatejj jupajj chuymanëjjän ucapacha, uywirejjasti wawaparuraquiw take cun jaytawayjje.\n37. Uywirejjasti mä juramento lurayaraquitu, saraquituwa: ‘Jan munamti wawajjan aca Canaán orakenquir warminacampi casarasiñapjja, cawqhantejj nayajj utjcta ucana, jan ucasti\n38. awquejjan familiapan ucar saram, ucatsti familiajj taypit mä warmi wawajjataquejj thakhanirapim’ sasa.\n39. Nayasti saractwa: ‘Tata, ¿jan uca warmejj nayampi chica jutañ muncan ucqhasti?’ sasa.\n40. Jupasti saraquituwa: ‘Nayajj Tatitun thaquipan sarnakawayta, juparaquiw mä angelap qhitanini, saräwiman yanapañapataqui, uqhamat mä warmi wawajjatac irpaniñamataqui, familiajj taypita, awquejjan familiapata.\n41. Ucampisa, janitejj familianacajjajj uca tawako irpjjaruyaniñ munapcätam ucqhaquiw juramento luratamatjja libre uñjasjjäta’ sasa.\n42. “Uqhamapï jichhürojj uma phuch'u jac'aru purintjja, ucatsti Abraham uywirejjan Tatitu Diosaparuw mayt'asiractjja, aqham sasa: ‘Dios, jumatejj aca saräwejjan yanapïtäta ucajja,\n43. nayasti achict'assmawa aca uma phuch'u jac'an jicjjatasisinjja aqhamäñapa: Cawquïr tawakotejj aca uma phuch'u jac'aru jutcani uma aptasiri, ucatsti nayajj säjja: ‘Achict'asmaw mä juc'a umay umt'ayita uca wacullamat’ sasa,\n44. ucatsti jupatejj sitani: ‘Acajj umajj umt'am, uqhamaraqui camellonacamataquis aptaniraquï’ sasa, ucäniw, Tata, uywirejjan yokapataqui warmi ajllcäta ucajja’ sasa.\n45. Ucampis janiw tucuycäyätti chuymajjan uqhama Diosat mayisiñjja, ucapachaw Rebecarojj uñjta callachipjjaru wacullas apt'ata jutasquiri. Jupasti phuch'uruw mantäna uma apsuñataqui, ucatsti saractwa: ‘Umay wajjt'ita’ sasa.\n46. Jupasti janc'aquiw wacullapjja apakasi, ucatsti saraquituwa: ‘Umt'am, uqhamarac camellonacamarus umt'ayaraquï’ sasa. Ucatsti umt'ayaraquituwa, camellonacajjarus uqhamaraqui.\n47. Janc'aquiw jisct'aracta: ‘¿Qhitin phuchapätasa?’ sasa. Jupasti saraquituwa: ‘Betuelan phuchapätwa, ucasti Nacorampina, Milcampina wawaparaquiwa’ sasa. Ucatwa nayajj uchta mä anillo nasaparu, uqhamarac pä brazaletenaca amparanacaparusa.\n48. Quillt'asisinsti Abraham uywirejjan Tatitu Diosaparuw yupaycharacta, nayar chekaqui thaquinjam irpanitapata, uqhamat uywirejjan jilapan phuchapa, yokapataqui irpañajjataqui.\n49. Jichhajj sapjjeta: Jumanacajj asqui lurapjjasmati uywirejjampejja janicha, jan waquiscchi ucqhasti sapjjaraquita, uqhamat nayajj amuyt'asiñajjataqui cunatejj lurañajjäqui uca toketa” sasa.\n50. Ucatsti Labanampi Betuelampejj sapjjänwa: —Take acanacasti Tatitutwa juti, janiw nanacajj “Janiw” sapquirismati, ni “Jïsa” sapcaraquirismasa.\n51. Acajj Rebecajj juman nayrakatamancasquiwa, irpjjaruwayam ucatsti sarjjam. Uywiriman yokapan warmiparaquïpan, cunjämtejj Tatitojj sisqui uqhamarjama.\n52. Abrahaman sirviripasti uca arunac ist'asinjja quillt'asisin orakcamaw alt'asi, Tatitu nayrakatana.\n53. Ucatsti walja yänaca, korit lurata, kollket lurata yänaca, uqhamarac isinac apsusisinwa Rebecar churäna. Jilaparus, taycaparus regalonacjja churaraquïnwa.\n54. Ucatsti jupampi compañanacapampejj mank'apjjäna, umapjjäna uqhamwa lurapjjäna, ucärmasti ucanwa khantatipjjaraquïna. Khepärmanthi alwasti, cunapachatejj sartjjapjjän ucqhasti sirvirejj sänwa: —Uywirejjan utapar cuttjjä, qhitjjapjjeta —sasa.\n55. Ucampisa jilapampi, Rebecan taycapampejj sapjjaraquïnwa: —Mä tunca urunacampi tawakojj khepart'acpan nanacampi, ucat jumanacampi chica sarjjaraquini —sasa.\n56. Sirviristi saraquïnwa: —Jan juc'ampi jarc'apjjestati. Diosaw nayarojj saräwejjan yanapasquitu, uqhamasti uywirejjan utapar qhitanucjjapjjeta.\n57. Ucatsti jupanacajj sapjjaraquïnwa: —Uqhamajj tawakor jisct'añäni, camschinïya jupajja —sasa.\n58. Rebecaruw jawsapjjäna, jisct'apjjaraquïnwa: —¿Aca jakempi chica sarjjätati? —sasa. Tawakosti: —Jïsa —saraquïnwa.\n59. Ucatsti Rebecarojj qhitanucjjapjjaraquïnwa, jupar uywirïcän uca warmimpi cuna, uqhamaraqui Abrahaman sirviriparusa, compañanacaparusa.\n60. Rebecarusti aqham sasaw bendicipjjaraquïna: “Munat cullaca, ¡Jumasti waranka, warankanacan taycapäman! ¡Wawanacamasti uñisirinacapan marcanacapsa catuntapjjaracpan!” sasa.\n61. Ucatsti Rebecampi, sirvientanacapampejj camellonacaruw lat'jjatapjjäna, ucatsti Abrahaman sirviripampi chicaw sarjjapjjäna. Uqhamwa sirvirejj Rebecarojj irpanïna, uca chekatsti sarawayjjaraquïnwa.\n62. Isaacasti “Uñjquitu, jaccaraqui” sisqui uca phuch'utwa cuttasincäna, jupasti Néguev tokenacanwa jacaraquïna.\n63. Ch'amacthapipansti ucsa tokenac muytt'iriw saratayna. Ucatsti acatjamatwa camellonacar jac'achasisinquir uñjaraquïna,\n64. Rebecasti uñjaraquiwa, Isaacar uñjasinsti camellot sarakasinjja,\n65. sirviriruw jisct'äna: —¿Qhitis uca jakejj pampanjam jiwas toker jutqui ucajja? —sasa. —Uywirejjan yokapaw —sasaw sirvirejj saraquïna. Ucatsti jupajj ajanupjja mä velompiw imantasïna.\n66. Sirviristi Isaacarojj take cunwa avist'araqui.\n67. Ucatsti Isaacajj Rebecarojj, Sara taycapan carpaparuw irpasjjäna, ucatsti jupampiw casarasiraquïna. Isaacasti walpun Rebecarojj munasïna, uqhamataracwa taycapan jiwatapatjja chuymachasïna.\n1. [1-2] Tatit Diosajjay, take chuymampiw jumar alcatsma, nayar arcnakerinacat khespiyasiquitaya; janiquiy leonanacar uñtat catuntapjjetpati, janirac jan arjjatirinjam tucjapjjetpati.\n3. Tatit Diosajjay, nayatejj juchanïsta, amparanacajjatejj jaker jiwayirïchi,\n4. uñt'at jake masejjarutejj ñankha luratajjajj utjchi, t'akhesiyir jaker arjjatatajjatejj utjchi ucajja,\n5. timasirejjajj arctasin catjitpan, jicjjatasinsti jacasquirpach orakenjam katatitpan, jake cancañajjsti oraker taquisiracpan.\n7. Jan amuyasimti sinti yatiñanïtama; Tatitur ajjsartam, take ñankhatsa jithektam,\n8. ¡ucawa suma kollajja cuerpomar ch'amañchañataqui!\n1. Ucatsti Jesusajj botjjaruw maqhatäna, kota qhurcataru pascatasinjja, marcaparuw purjjäna.\n2. Marcapancjjän ucqhasti, mä suchu jakeruw iquiñaru callanipjjäna. Jesusasti jupanacan iyawsañap unjasinjja, usutarojj sänwa: —Ch'amañcht'asim, wawa, take juchanacamatsti perdonatäjjtawa —sasa.\n3. Mä kawkhani ley yatichir jakenacasti chuymanacapanjja sapjjaraquïnwa: “Aca jakejj Dios contraw parli uca arunacampejja” sasa.\n4. Jesusasti yatiraquïnwa cuntejj jupanacajj lup'ipcän ucjja, ucatwa jupanacarojj saraquïna: —¿Cunatsa uqham jan wali amtañanïpjjta?\n5. Jumanacataquejj ¿cunas juc'amp jasaquejja: ‘Juchanacamajj perdonatawa’ sañati, jan ucajj: ‘Sartam ucatsti sarnakaraquim’ sañacha?\n6. Waliquiwa, jichhasti uñacht'ayapjjämawa Jaken Yokapajj munañanïtapa acapachan juchanac perdonañataquejja —sasa. Uca suchu jakerusti saraquïnwa: —Sartasim, iquiñam apthapisisinsti utamar sarjjam —sasa.\n7. Ucspachaw uca suchu jakejj sarthapïna ucatsti utaparuraquiw sarjjäna.\n8. Cunapachatejj jakenacajj uc uñjapcän ucqhajja wali ajjsarapjjäna, Diosarusti yupaychapjjaraquïnwa, uqham jakenacaru ch'ama churatapata.\n9. Jesusasti ucat sartasinjja mä jakeruw uñjäna, Mateo sutini. Uca jakesti impuesto cobrañawjan kont'atäscänwa. Jesusasti saraquïnwa: —Arquita —sasa. Mateosti sartasisinjja juparuw arcjjaruwayi.\n10. Uca khepatsti, Jesusajj discipulonacapampiw utana mank'ascäna, impuesto cobririnacampi, uqhamarac yakha jucharar jakenacampi cuna.\n11. Uca uñjasinjja fariseonacajj discipulonacaparuw jisct'apjjäna: —¿Cunjämaraqui jumanacan yatichirimasti uca impuesto cobririnacampi juchararanacamp cuna mank'esti? —sasa.\n12. Jesusasti uc ist'asinjja sänwa: —C'umara jakenacajj janiw mä kolliri munapquiti, jan ucasti usutanacawa munapjjejja.\n13. Sarjjapjjam, amuyt'apjjaraquim cuntejj uca arsüwejj sañ munqui uca. ‘Nayajj muntwa jumanacan qhuyapt'ayasirïpjjañama, janiw sacrificionacjja muncti.’ Janiraquiw asqui jakenacaru jawsiri jutcti jan ucasti juchararanacar arrepientisipjjañapataqui jawsiriw jutta —sasa.\n14. Ucapachajj Bautisiri Juanan arquirinacapajj Jesusaruw jac'achasisina jisct'apjje: —¿Cunatsa nanacamp fariseonacampejj wal ayunapjjtjja, juman discipulonacamasti janiraquis ayunquitejja? —sasa.\n15. Jesusasti ucjjarojj saraquïnwa: —¿Waliquïspati mä casarasïwiru jawsayata jakenacan luto isin ist'at ucancañapajja, niyaquitejj casarasirejj ucancascchi ucajja? Ucampis jutaniwa mä urojj cunapachatï casarasiri waynajj irparatäcani, ucqhawa waquisini ayunañajja.\n16. Janiraquiw qhitis mä thantha isirojj machak pañompejj remjjatquiti, machak pañosti jisc'aruw t'ajjsutajj jalthapi ucatsti merk'e isirojj ch'iyjiwa, uqhamatwa juc'amp jach'a ch'iyjtawayjje.\n17. Janiraquiw chhuyu vinos merk'e lip'ich bolsarojj uchasquiti. Uqhamäspa ucajja uca merk'e lip'ichi bolsajja ch'iyjtaspawa, ucatsti ina ch'usaruw wartasispan takpacha vinojja. Ucatwa waquisi mä chhuyu vinojja machak lip'ichi bolsaru uchatäñapa, uqhamatacwa paypacha suma imatäspa —sasa.